text:
Stuðul til mentanarsøgulig skip
Endamálið við skipanini um mentanarsøgulig skip er at varðveita og verja søguligu virðini í skipum, sum hava serligan mentanarsøguligan týdning, og hava skipini í sigling í Føroyum.
Skip, sum hava átekning sum mentanarsøguligt skip, kunnu søkja um stuðul til ávísar rakstrar- og umvælingarútreiðslur.
· Løgtingslóg nr. 14 frá 28. februar 2013 um mentanarsøgulig skip
· Kunngerð nr. 107 frá 13. august 2013 um átekning og stuðul til mentanarsøgulig skip
Umsóknarblað
Treytir og vegleiðing
Átekning sum mentanarsøguligt skip
Fyri at fáa átekning sum mentanarsøguligt skip, skulu hesi krøv vera uppfylt:
· Skipið skal vera heimahoyrandi í Føroyum.
· Skipið skal umboða eitt søguligt tíðarskeið í føroysku skipasøguni.
· Skipið skal hava serligan mentanarsøguligan týdning fyri Føroyar. Meting um mentanarsøguliga týdningin verður gjørd av antikvariska myndugleikanum.
· Skipið skal vera millum 5 og 300 BT.
· Skipið vera eldri enn 50 ár.
· Ánarin skal søkja og skrivliga vátta, at skipið kann verða varðveitt sum varandi mentanarminni, og at varðveitandi átøk, viðlíkahald og møgulig umvælingararbeiði verða gjørd eftir antikvariskum grundreglum, sum varða av søguligu dygdunum hjá skipinum.
Málsgongd í sambandi við átekning
1. Umsókn um átekning
2. Støðutakan til umsókn
3. Verndarætlan
4. Endurskoðan av átekning
Viðv. 1. Umsókn um átekning
Umsókn um átekning sum mentanarsøguligt skip skal fevna um
· støðulýsing av skipinum
· skjalprógv og skjalatilfar um skipið
· lýsing av søguliga týdninginum hjá skipinum
· lýsing av, hvussu ekta og eftirfarandi skipið er varðveitt
Við umsóknini váttar umsøkjarin, at hann ynskir at varðveita skipið sum varandi mentanarminni, og at varðveitandi átøk, viðlíkahald og møgulig umvælingararbeiði fara at verða gjørd eftir antikvariskum grundreglum, sum varða av søguligu dygdunum hjá skipinum.
Ófullfíggjaðar umsóknir verða ikki viðgjørdar, men sendar aftur við fráboðan um hetta og at hon eigur at verða útgreinað. Tá ein umsókn er góðkend, verður fyribils svar sent við fráboðan um, at hon verður tikin til viðgerðar og nær svar kann væntast.
Viðv. 2. Støðutakan til umsókn
Spurningurin um mentanarsøguligt virði snýr seg um eina heildarmeting í hvørjum einstøkum føri. Viðkomandi í metingini er, hvørjar umvælingarætlanir fyriliggja og hvørjar møguleikar eigarin hevur at miðla kunnleika um siðbundnan sjómansskap og siðbundin maritim handverk.
Antikvariski myndugleikin metir um umsóknina við støði í leiðreglum um, hvørji viðurskifti eiga at verða havd í huga, tá mett verður um tað mentanarsøguliga virðið hjá skipinum.
Les eisini: Leiðreglur í sambandi við meting og tilmæli um tilnevning av skipi sum mentanarsøguligt skip.
Um antikvariski myndugleikin metir, at skipið ikki uppfyllir krøvini fyri átekning sum mentanarsøguligt skip á nøktandi hátt, fær ánarin fráboðan um,
· at tilgongdin í sambandi við átekning og stuðul sambært kunngerð nr. 107 frá 13. august 2013 ikki heldur fram.
· at avgerðin kann kærast til landsstýrismannin innan 4 vikur.
· Umsøkjarin fær eisini avrit av metingartilfarinum hjá antikvariska myndugleikanum.
Um antikvariski myndugleikin metir, at skipið uppfyllir krøvini nøktandi fyri átekning á nøktandi hátt, fær ánarin fráboðan um,
· at tilgongdin í sambandi við átekning og stuðul sambært kunngerð nr. 107 frá 13. august 2013 heldur fram,
· at farið verður undir at gera eina verndarætlan fyri skipið, og
· nær farið verður undir at gera nevndu verndarætlan og hvussu verður farið fram.
· Umsøkjarin fær eisini avrit av metingartilfarinum hjá antikvariska myndugleikanum.
Viðv. 3. Verndarætlan
Verndarætlanin skal lýsa, hvussu ætlanin er at varðveita skipið sum mentanarminni. Við støði í gjølligari støðumeting skal ætlanin greina ítøkiliga, hvussu varðveitingararbeiðið skal fara fram, og hvussu varðveitandi átøk, viðlíkahald og møgulig umvælingararbeiði verða gjørd, harundir tíðarætlan og kostnaðarmeting.
Meðan umsókn um átekning er til viðgerðar og verndarætlan verður gjørd, mugu broytingar á skipinum bert verða gjørdar eftir avtalu við antikvariska myndugleikan. Verndarætlanin verður gjørd fyri umleið 7 ár.
Skip, sum eru undir ný- ella umbygging, kunnu fáa eina undangóðkenning sum mentanarsøgulig skip, um eigarin framman undan hevur sent antikvariska myndugleikanum eina verkætlanarlýsing til góðkenningar.
Um krøv og treytir í sambandi við átekning ikki verða hildnar, kann antikvariski myndugleikin taka átekningina aftur.
Viðv. 4. Endurskoðan av átekning
Ein átekning sum mentanarsøguligt skip verður endurskoðað 7. hvørt ár.
Átekning, sum er givin áðrenn 2013, er galdandi í 7 ár frá tí degi, ið skipið fyrstu ferð søkir um stuðul. Sí yvirlit yvir skip við átekning, sum er givin áðrenn 2013, her.
Avgerð og kæra
Avgerð, ið er tikin av antikvariska myndugleikanum, kann sambært løgtingslóg um mentanarsøgulig skip kærast til landsstýrismannin. Kærufreistin er 4 vikur eftir, at kærarin hevur móttikið avgerðina.
Stuðul til mentanarsøguligskip við átekning
Skip, sum hava átekning sum mentanarsøgulig skip, kunnu søkja um stuðul til umvælingarverkætlanir og til rakstrarútreiðslur fyri at halda skipið siglandi.
Skip, sum ikki hava átekning, kunnu ikki søkja um stuðul.
Umvælingarstuðul
Umvælingarstuðul verður søktur við at senda inn umsókn við nágreiniligari verkætlanarlýsing.
Søkt kann verða um stuðul til umvælingarverkætlanir, harundir
· Skrokkumvælingar, kalfatring, útskifting av plankum, kjøli, barlast, bondum, knøum, róðri og líknandi.
· Dekk, stúttur, bjálkar, karmar, kappar, lúkur, lúnning, garnering, ruff og dekshús.
· At afturføra dokumenteraða innrætting, hús og stýrhús, salong, messu og maskinrúm.
· Mastur, rundholt, rigning, besløg og segl.
· Høvuðsmotorur ella ljósmotorur, endurnýggjan av varðveitingarverdum ella originalum motori og skrúvu.
Umvælingarstuðul verður ikki veittur til nútímansgerð av upprunaligari ella varðveittari innrætting.
Stuðulin til umvælingar er í mesta lagi 60 % av útreiðslunum.
Rakstrarstuðul
Rakstrarstuðul verður søktur við at senda inn grannskoðana roknskap fyri árið fyri.
Søkt kann verða um stuðul til árligt viðlíkahald og annnan rakstrarkostnað fyri at halda skipið siglandi, harundir:
· Uppháling, so sum botnviðgerð, aksultrekk, máling, zink o.a.
· Umvælingar, sum antikvariski myndugleikin metir vera bráðfeingis.
· Reingerð og máling omandekks.
· Motorrúm, so sum eykalutir, olja, filtur, feitt, reingerð og máling.
· Aksultrekk.
· Sýn av kravdari trygdarútgerð, so sum bjargingarbátar, medisinkista, vestar, neyðbluss og rakettir.
· Eftirlit av radioútgerð, alarmum, oljufýring og øðrum.
· Olja og landstreymur við bryggju um veturin.
· Tryggingargjøld, som sum skrokktrygging og hjálparfólkatrygging.
· Grannskoðan og bókhald.
Rakstrarstuðul er í mesta lagi 40 % av útreiðslunum, sum sambært seinast grannskoðaða roknskapi varð nýttur til nevndu endamál. Hesi endamál eiga eisini at framganga av roknskapinum.
Stuðulsmóttakari skal lata inn roknskap í seinasta lagi 1. mars árið eftir játtanarárið. Henda áseting er eisini treyt fyri nýggjari tilsøgn um stuðul. Stuðulssøkjandi skip við átekning skal senda inn fíggjarætlan í seinasta lagi 1. mars árið fyri játtanarárið.


c: text/html

text:
Einfaldari og bíligari ferðaseðlar
Atlantic Airways bjóðar einfaldari og bíligari ferðaseðlar, TÍÐLIGA og ALTÍÐ, í framhaldi av 799-ferðaseðlinum, sum kom í juni. Nýggju ferðaseðlarnir eru úrslit av einari nágreiniligari gjøgnumgongd av allari ferðaseðlaskipanini, sum er vorðin einfaldari
Atlantic Airways hevur gjørt ferðaseðlaskipanina greiðari, og felagið bjóðar frá í morgin einfaldari og bíligari ferðaseðlar – TÍÐLIGA og ALTÍÐ. Nýggju ferðaseðlarnir koma í kjalarvørrinum á 799-ferðaseðlinum til Danmarkar, ið var almannakunngjørdur í juni sum fyrsta stig í nýggju kósini hjá flogfelagnum.
TÍÐLIGA og ALTÍÐ eru úrslitið av einari nágreiniligari gjøgnumgongd av allari ferðaseðlaskipanini, ið hevði til endamáls at gera skipanina einfaldari, og sum hevur verið ein lang tilgongd við nógvum tøkniligum broytingum.
Ferðaseðlasløgini hjá Atlantic Airways eru sostatt 799-ferðaseðilin til Danmarkar, og á øllum rutunetinum eru tað TÍÐLIGA, har bíligasti einvegis ferðaseðilin kostar 949,00 krónur, og ALTÍÐ, har bíligasti einvegis ferðaseðilin fæst fyri 1849,00 krónur. Nýggju ferðaseðlarnir eru upp í 10 prosent bíligari í byrjunarprísunum sammett við gomlu ferðaseðlarnar.
TÍÐLIGA er ferðaseðilin til ferðandi, ið vilja hava nakað av fleksibiliteti, og sum kunnu bóka ferðaseðilin tíðliga. ALTÍÐ er ferðaseðilin til teirra, ið vilja hava nógvan fleksibilitet, og sum møguliga skulu avstað við stuttum skotbrái.
Einfaldari ferðaseðlabygnaður fer at gagna kundunum, tí nógvar reglur, sum áður stýrdu valinum av ferðaseðli, eru tiknar burtur. Tað ber til at sameina nýggju ferðaseðlarnar TÍÐLIGA og ALTÍÐ. Tað ber ikki til at sameina 799-ferðaseðilin við TÍÐLIGA og ALTÍÐ, men 799-ferðaseðilin er væl hóskandi til ferðandi millum Føroyar og Danmark, ið kunnu bíleggja ferðaseðilin í góðari tíð, og sum eru tilvitað um, at ferðaseðilin ikki kann broytast ella endurrindast.
Í nýggju ferðaseðlaskipanini eru tey áður høgu broytingargjøldini fyri ferðaseðlar minkað niður í eitt broytingargjald á 200 krónur fyri ein TÍÐLIGA-ferðaseðil. ALTÍÐ-ferðaseðilin kann broytast uttan gjald. Tað er framhaldandi galdandi fyri bæði sløgini av ferðaseðlum, at um ein ferðaseðil verður broyttur, verður ein møguligur prísmunur lagdur omaná.
Online-møguleikarnir á atlantic.fo eru vorðnir betri, men bæði hjá Atlantic Airways og á ferðaskrivstovunum er framvegis møguleiki fyri persónligari avgreiðslu fyri eitt avgreiðslugjald.
Samanumtikið er øll ferðaseðlaskipanin umskipað, samstundis sum NORÐ-ruturnar eru til sølu við fýra fráferðum um vikuna til Bergens, trimum fráferðum um vikuna til Reykjavíkar og tveimum fráferðum um vikuna til Edinburgh frá síðst í mars 2015. Í vetur flýgur Atlantic Airways tvær ferðir um vikuna til Noregs og Íslands.
Í vár fer Atlantic Airways eisini at flúgva til Sardinia, sum vann Facebook-kappingina um eitt ferðamál, har várið kann njótast í einum heitum landi. SÓL-ferðamálini næsta summar eru Mallorca og Barcelona.
- Vit eru nú komin eitt stig víðari við nýggju strategiini, har dentur eru lagdur á eina einfaldari ferðaseðlaskipan, lægri prísir og fleiri ferðamøguleikar úr Føroyum út í heim. Alt til gagns fyri føroyingar, føroyskt vinnulív og ferðafólk, sum ynskja at vitja Føroyar, sigur Jørgen Holme, stjóri í Atlantic Airways.
Vinaliga
Atlantic Airways
Fleiri upplýsingar fáast frá Jørgen Holme, stjóra – telefon 21 37 20 ella á t-posti [email protected]
Nakrar smærri ferðslubroytingar um jólini/nýggjárið
15. desembur 2014
Ferðandi nummar 3.000.000 við Atlantic Airways
28. november 2014
Airbus flýgur NORÐ-ruturnar fram til 2016
26. september 2014
Egyptaland kostaði eisini í 1. ársfjórðingi 2014
24. apríl 2014
Results of the Offer for Shares in Atlantic Airways P/f
24. apríl 2014
Result of Extraordinary General Meeting 31 March 2014
31. Mars 2014
Sjálvboðið keypstilboð til partaeigarar í Atlantic Airways P/f
07. mars 2014
Eykaaðalfundur 31.mars 2014
07. mars 2014
Seinasta BAE RJ-100 úr flotanum hjá Atlansflogi
11. februar 2014
Atlantic Airways to buy the privately owned shares in the company
10. februar 2014
Atlantic Airways wins tender to provide Statoil helicopter service
09. januar 2014

robotstxt: allowed

filter: keep


text:
les 4-5
Øll møta í fimleikarhøllini til sangløtu kl 8.00.
les 4-5
Vit skriva fyrisøgn nr3. Lesið væl uppá í H&H uppg.bókini á s90.
Allir næmingar møta í fimleikahøllini kl. 8.00 til felags morgunsang 🙂
Vit fara at hyggja eftir leikinum TARZAN í Mentanarhúsinum kl 9. Møta kl 8 sum vanligt.
Lesið s1 og s3 skjótlestur í Palo í Grønlandi. Frágreiðing her*
les 6-7
les 6-7
Palo i Grønlandi skjótlestur s5 og s7
Lesa s9 og s11 skjótlestur Palo i Grønlandi.
Lesið 2 síður í Palo í Grønlandi – snarlestur
Trýst her!
les síðu 10
Lesið 2 síður í snarlesing í Palo í Grønlandi
les síðu 10
Kunning – Trýst her!
Øll møta 10 min í 8!! Trýst*
Innlating: roknið s. 1 í reyða heftinum.
Duga 2- og 3-tabell uttanat.
Roknið til og við s. 3 í bláa heftinum.
Lesið 2s i Palo i Grønlandi og skrivið tiðirnar
les 12-13
les 12-13
Trýst her!
Lesið minst 2s í Palo í Grønlandi og skrivið tíðirnar niður
Lesið s100 og 101 í lesibókini væl – venjið at lesa upp hart
Innlating: s. 2 í reyða heftinum
Lesið s102 og s103
Mikukvøldið 18.apríl kl. 20 syngur barnakórið í Mentanarhúsinum til setanina av bindifestivalinum.
Kórið skal møta í Mentanarhúsinum kl. 19.15 stundisliga!
Mikukvøldið 18.apríl kl. 20 syngur barnakórið í Mentanarhúsinum til setanina av bindifestivalinum.
Kórið skal møta í Mentanarhúsinum kl. 19.15 stundisliga!
Mikukvøldið 18.apríl kl. 20 syngur barnakórið í Mentanarhúsinum til setanina av bindifestivalinum.
Kórið skal møta í Mentanarhúsinum kl. 19.15 stundisliga!
Vel ein tekst á s105,106 ella 107 og ven hann væl.
Mikukvøldið 18.apríl kl. 20 syngur barnakórið í Mentanarhúsinum til setanina av bindifestivalinum.
Kórið skal møta í Mentanarhúsinum kl. 19.15 stundisliga!
Roknið til og við s. 23 í bláa heftinum.
Nøkur arbeidd nokkso seint týsdagin, so tey skulu gera til s39 lidna í uppgávubókini
les 18-21
Nøkur arbeidd nokkso seint týsdagin, so tey skulu gera til s39 lidna í uppgávubókini
les 18-21
Innlating: s. 3 í reyða heftinum.
Skrivið søgu á s40 i uppg.bókini
Vit fara at gera ein roknifilm!
Havið tað bláa heftið við
Nú eru aftur boð eftir vælsyngjandi børnunum 🙂 Barnakórið syngur til flaggdagshaldið í Mentanarh. 25. kl 15. Møta kl. 14.30 stundisliga 🙂
Nú eru aftur boð eftir vælsyngjandi børnunum 🙂 Barnakórið syngur til flaggdagshaldið í Mentanarh. 25. kl 15. Møta kl. 14.30 stundisliga 🙂
Nú eru aftur boð eftir vælsyngjandi børnunum 🙂 Barnakórið syngur til flaggdagshaldið í Mentanarh. 25. kl 15. Møta kl. 14.30 stundisliga 🙂
Lesið s108-111, foreldur eru vælkomin at hjálpa og gjarna lesa eina av siðunum fyri tykkum.
les 32-33
les 32-33
Lesið s112-113 væl
Vit fara at atb við hugtakinum “hetjur” næstu dagarnar.
Hugsið um, hvat og hvør er ein hetja.
Heimarokning
Tit leggja fram um hetjur
Les 35-36
Vit skriva fyrisøgnina á s27 – lesið væl uppá fyrisøgnina og staviorðini á s27.
Les 35-36
Orðaveiða í Linda og vitin! Lesið og finnið orð á s4 og skrivið tey niður. Trýst*
Lesa s8 í Linda og vitin


text:
Orð: Eden R. Latta
Lag: H. S. Perkins
Týtt: Kajfinn Hammer
1. Jesus, Tú, sum blóð Títt hevur givið,
lít til mín og grøð mína neyð;
tváa meg í Golgata keldu,
tí mín synd, mín skuld er so reyð.
Leingi eg gekk blindur í villu,
men Tú, Harri, slepti mær ei tó;
tváa meg í Guðs Sonar blóði,
so hvítari eg verði enn snjó!
Niðurlag: Hvítari enn snjó, hvítari enn snjó,
tváa meg í Guðs Sonar blóði,
so hvítari eg gerist enn snjó!
2. Harri, síggj, mær leingist at vera
bæði nú og í ævir Tín;
loys meg út úr øllum, sum vil binda,
Drag Tú sjálvur mítt hjarta til Tín.
Síggj, við krossin nígi eg niður,
liva nú og doyggja vil eg har!
Tváa meg í Guðs Sonar blóði,
so hvítari eg verði enn snjó!


text:
Árni Gregersen, ting.fo 23.01.2017 (08:14)
Tvey tingfólk á fund í Oslo
Norðurlandaráðið hevur vanliga fund hesa tíðina, og í ár er fundurin í Oslo.
Hetta er ein vanligur fundur, men hann hevði ligið samstundis sum evnisráðstevnan hjá Útnorðurráðnum. Tann ráðstevnan skuldi byrja í Havn í morgin, men er útsett orsaka av politisku støðuni í Íslandi.
Hildið verður, at evnisráðstevnan verður í februar.
Til Norðurlandaráðsfundin í Oslo fara tey bæði føroysku umboðini - Jenis av Rana, Miðflokkurin, og Ruth Vang, Framsókn.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Útgivið tann: 22.09.2013
Ovfarin av onkrum (Jógvan í Lon Jacobsen)
Skrivað hevur: Jógvan Andersen
Nú eru málbitarnir úr bløðunum skjótt komnir at enda hesa vikuna. Her kemur tann síðsti: "Satt at siga fekk megabeitið eitt ovfarandi gott inntrykk av spælinum". Hetta kann ikki sigast soleiðis. Tað ber bara ikki til. Eingin kann fáa eitt ovfarandi gott inntrykk av nøkrum. Orðið ovfarin er lýsingarorð (at vera ovfarin ella gerast ovfarin av onkrum). Í hesum setninginum stendur orðið sum eitt hjáorð saman við einum øðrum lýsingarorði, og tað kann tað ikki. Vit kunnu í staðin siga eitt nú: satt at siga gjørdist eg ovfarin av spælinum ella ovfarin av hvussu gott spælið var. Og so sluppu vit eisini frá orðinum inntrykk. Hóast hetta er skrivað av ungum fyri ung, so má málið kortini hava ein sømiligan búna. Fari við hesum at ynskja øllum eitt gott vikuskifti.


text:
Í gomlum døgum, ja, vit kunnu siga inntil fyri 25-40 árum síðani vóru í bygdum altíð nøkur fólk, sum hildu meira av at ganga um og biðja enn arbeiða fyri kost og klæðir. So við Húsa-Pæturi.
Einaferð um vetrartíð kom Pætur til Mikladals. Hann var væl tikin ímóti og fekk ull og kjøt o. a., hvar hann kom. Ullin hevði tá í tíðini mest virði, og tí fekk hann minst av henni, men hann var kortini líka fróur, tí skuldi sannleikin sigast, so hevði hann ongan óføran lyst til ull. Hon skuldi jú arbeiðast til, og arbeiði hugaði honum einki. Tí takkaði hann enn meira hjartaliga fyri kjøtið og hvat annað, ið honum var unt, heldur enn fyri ullina.
Eftir at hava gingið frá húsi í hús kom Pætur at enda til tey seinastu í bygdini. Hann legði við tað sama til merkis, at yvir grúgvuni hingu nøkur pør av hosum. Hann var ikki seinur at biðja húsfrúnna um eitt par; tá vildi verið gaman í hjá honum, tí so slapp hann frá stríðinum við at virka ull sjálvur til einar hosur. - Men konan í húsinum svaraði honum, at hosur kundi hann ikki fáa. Harímóti kundi hann fáa so mikið av ull, at einar hosur kundu virkast úr henni. Hetta svar dámdi Pæturi lítið. Og hann lovaði, at í longdini skuldi hon fáa at síggja, at ikki var gott at sýta honum eina bøn.
Eftir henda dag kom altíð ein bláur blettur á hvørt hosupar og hvørja troyggju, ið virkað var í hesum húsum. Hann, ið greitt hevur frá hesi søgn, hevur hoyrt sagt, at hetta skuldi vera púra satt. Og av hesum orsakað kundu tey í húsinum, sum sýtt høvdu Pæturi hosur, ikki fáa so nógv av peningi frá handlinum fyri ullvørur teirra sum onnur. Fyrst eftir langa tíð fór tann blái bletturin so við og við burtur.
Andreas Weihe: “Søga og søgn”, 1933


text:
Bíliga orku til føroysku húsarhaldini um náttina
Føroyingar skulu hava møguleika at keypa yvirskotsorku frá vindmyllu og vatnorku um náttina – sum nú fer fyri skeytið - fyri ein bíligan prís.
Hetta kann m.a. brúkast til at lagra orku til at hita húsini við dagin eftir, og t.d. til vaskimaskinur og turkitrumlur, sum eru orkukrevjandi húsarhaldstól. Á henda hátt kann eitt húsarhald spara yvir 500 kr. um mánaðin.
Nógv grøn orka í Føroyum fer fyri skeytið um náttina, við tað at vindmyllurnar ikki framleiða og yvirskotsvatn verður latið úr byrgingunum. Hetta verður gjørt, tí eftirspurningurin er so lítil eftir orku um náttina.
Eg haldi, at stundin er komin til at gera upp við hesa støðu. Í Føroyum skal tað bera til at keypa yvirskotsorku um náttina fyri ein bíligan prís, eins og vit kenna tað frá evropeiska meginlandinum.
Náttarorkan kann nýtast til nógvan ymiskan orkutørv hjá einum vanligum húsarhaldi. Tað fyrsta, sum liggur til høgrabeinið, er at seta vaskimaskinur og turkitrumlur í gongd um náttina. Hetta eru sera orkukrevjandi húsarhaldstól, sum kosta nógv árliga hjá húsarhaldinum. Harnæst er upplagt at lagra bíligu náttarorkuna í vatntanga í húsarhaldinum, sum so kann brúkast til at hita húsini við dagin eftir. Skipaninar við at lagra orku í vatntanga eru skipanir, sum verða seldar hjá øllum HVS fyritøkunum í Føroyum.
Tað er serliga í tíðarsekiðinum frá kl. 21 til kl. 06, at orkutørvurin er lítil. Eg haldi, at tað er hugstoytt, at vit í Føroyum ikki gagnnýta tí tøku grønu orkuna til fulnar. Vindmyllurnar steðga við at framleiða, meðan oljufýrini úti í húsarhaldunum koyra við fullari ferð og brenna dýra innflutta olju!
Mínar útrokningar vísa, at við hesum kann hvørt húsarhaldið spara 500 kr. um mánaðin!
Lat okkum fremja hesa ætlan -
stuðla Janus Rein, valevni Fólkaflokksins, týsdagin!


text:
Heðin Mortensen
Heðin Mortensen (føddur 7. apríl 1946 í Trongisvági) er føroyskur politikar, løgtingslimur fyri Javnaðarflokkin og býráðslimur í Tórshavnar býráð. Hann var býráðsformaður í Tórshavnar kommunu frá 2005 til 2016.
Innihaldsyvirlit
Býráðslimur síðan 1973[rætta | rætta wikitekst]
Heðin Mortensen hevur verið býráðslimur í Tórshavnar Býráði síðan 1973, varaborgarstjóri 2001-2005 og borgarstjóri frá 2005-2016. Á býráðsvalinum í novembur 2012 slóð hann øll met við persónligum atkvøðum, tá hann fekk 2637 persónligar atkvøður. Listi C, Javnaðarflokkurin, fekk 7 býráðslimir valdar og kundi har við stýra einsamallur um tey løgdu í, borgarstjórin valdi tó at fara í eitt breitt samstarv við allar flokkarnar. Tó fór Tjóðveldi úr samgonguni nakað seinni. Tað vóru fýra flokkar/listar, ið fingu umboðan í Tórshavnar Býráði, sum tók við 1. januar 2013.
Løgtingsmaður[rætta | rætta wikitekst]
Heðin Mortensen varð valdur inn á Føroya Løgting fyri Sambandsflokkin í Suðurstreymoyar valdømi í 1998 og umboðaði flokkin á tingi til 2004. Harumframt hevur Heðin Mortensen verið varamaður fleiri ferðir í styttri tíðarskeið síðan 1989. Á løgtingsvalinum 2015 varð hann valdur á Føroya løgting fyri Javnaðarflokkin.
Sambandsflokkurin og Javnaðarflokkurin[rætta | rætta wikitekst]
Heðin Mortensen var limur í Sambandsflokkinum 1988-2004. Síðan 2005 hevur hann verið limur í Javnaðarflokkinum.
Álitissessir[rætta | rætta wikitekst]
- Forseti í Ítróttarsambandi Føroya (ÍSF) 1980-2008
- Formaður í Havnar Sjónleikarfelag 1997–2003.[1]
- Formaður í Havnar Róðrarfelag 1997-2003
- Formaður í Tórshavnar Ítróttarráð 1975-1978
Heiðurstekin[rætta | rætta wikitekst]
- Danskan DIF heiðurskross 2005
- Riddari av Dannebrog 1. grad 2003
- Føroyskan ÍSF heiðurskross 1999
- Íslendskan ISI heiðurskross 1996
- Riddari av Dannebrog 1991
- Svenskan RF heiðurskross 1989
- Íslendskan ISF heiðursnál 1989


text:
AVI LIPKIN Í FØROYUM
SPENNANDI SKRÁ: EYSTUROY leygardagin - VÁGAR sunnudagin - TÓRSHAVN mánadagin ... les meira ....
Í sambandi við 70-ára frælsisdag Ísraels, nú 14. mai, skipar Vinafelagið Føroyar-Ísrael fyri fleiri tiltøkum, har víðagitni Avi Lipkin fer at hava fyrilestrar.
Fleiri kenna Avi frá vitjan hansara her í 2014 og frá teimum mongu fyrilestrunum, sum eru á YouTube.
Avi gjørdist serliga kendur eftir syrgiliga yvirgangsálopið 11. September 2001 í New York. Áðrenn tað, hevði hann ferðast kring USA og ávarað um júst hetta: at islamistar høvdu ítøkiligar ætlanir at ræna flogfør og flúgva tey inn í kendar bygningar í USA, men hann tosaði fyri deyvum oyrum. Eftir tað, er hann nærum skýrdur profetur, og tey flestu høgravendu politiskt hava latið upp dyrnar, at hoyra og kenna vandarnar við Islam. Ísrael og jødiska fólkið liva dagliga undir hesi hóttan og Avi kann, meira enn nakar, kunna okkum um, hvussu ein kann fyrihalda seg í londunum, har Islam kemur inn og vil taka ræðið.
Skráin hjá Avi Lipkin sær soleiðis út:
Leygardagin 12. mai kl 16.00 í Miðnámsskúlanum á Kambsdali.
Sunnukvøldið 13. mai kl 19.00 í skúlahøllini á Giljanesi.
Mánadagin 14 mai kl 17.30 er Ísraelskur frælsisfagnaður á Vaglinum í Havn við sangi og røðum.
Mánakvøldið 14. mai kl 19.30 í Læraraskúlahøllini - Ísrael 70 ár við Avi Lipkin og Blátt Gras.
Avi var í mong ár talsmaður fyri Ísraelsku verjuna. Eitt skifti var hann eisini skrivstovustjóri í stjórnarumsitingini hjá Yitzhak Shamir, forsætisráðharra.
Kona Avi, Rachel, er jødi, uppvaksin í Egyptalandi og arabiskt er hennara móðurmál. Hon hevur í 30 ár arbeitt fyri Ísraelsku fregnartænastuna ShinBet, sum “oyra” inn í arabiska heimin. Tað er á arabiskum tú hoyrir sonnu ætlanir Islams móti Ísrael og heimsins londum, serliga kristna vesturheiminum.
Eftir 11. September 2001 hevur Avi Lipkin talað í fleiri enn 1000 kirkjum, samkomum og sýnagogum kring allan heim.
Allar framløgurnar verða týddar til føroyskt.
Vinafelagið Føroyar- Ísrael vónar góða uppmøting til framløgurnar.
VÆLKOMIN


text:
Ari av Rana
11.11.2017 - 15:47
Ítróttur > Ítróttur > Fótbóltur
Danska fótbóltslandsliðið tekur í kvøld ímóti Írlandi í Telia Parkini í Keypmannahavn í kvøld.
Danmark verða roknaði at verða stórfavorittar til dystin. Danmark endaði nr. 2 í sínum bólki í undankappingini við 20 stigum. Hetta vóru 5 stig færri enn Póland á fyrsta plássi, men 4 stig frammanfyri Montenegro á triðja plássi. Við fýra stigum niður til triðja plássi, og atgongumerki til play-off dystirnar, má sigast at Danmark hevði eina væleydnaða undankapping.
Tættari var í bólkinum hjá Írlandi. Serbia vann bólkinum við 21 stigum, og teimum í hølunum kom Írland við 19 stigum. Men tætt var allan vegin, tí at Wales á triðja plássi varð bert 2 stig aftanfyri Írland.
Dysturin er seinasti av teimum fyrstu HM play-off dystunum í Evropa. Í morgin skulu Sveis og Norðurírland aftur dystast, meðan Grikkaland skal royna at hevna stórtapi í Kroatia.


text:
Í Vestmanna hava Signhild og Sámal fingið sær eina jarðhitapumpu frá Danfoss til nýggju húsini, har tey fluttu inn í 2013.
Signhild og Sámal eru væl nøgd við jarðhitaskipanina, ið ger at kostnaðir til upphiting ikki eru stórir. Húsini eru 220 fermetrar og samlaða el nýtslan í 2015 var 10.068 kWt, svarandi til 1.635 kr. um mánaðin í el-rokning. Hetta er samlaða nýtslan til upphiting, ljós og onnur elektrisk tól.
Gunleiv í Gerðinum, ið rekur rørleggjaravirkið GíG Sp/f, hevur staðið fyri øllum rørarbeiðinum í húsinum og hevur eisini staðið fyri sjálvari íbindingini av jarðhitapumpuni til hitaskipanina.
Hjá Signhild og Sámal hava tey gólvhita. Hitapumpur er serstakliga vælegnaðar til upphiting, tá ið ein hevur gólvhita. Við gólvhita er hitaflatan í húsinum stór og framleypshitin er harvið lágur. Ein lægri framleypshiti ger at nyttustigið á hitapumpuni gerst betur. Er talan um eini hús við radiatorum, so er hitaflatan minni og framleypshitin verður tí hægri.
Árliga nyttustigið (SCOP) á hitapumpuni verður ávirkað av hesum. Ein jarðhitapumpa frá Danfoss, ið er íbundin til gólvhita, vil vanliga framleiða millum 4 og 5 kW av hitaorku úr 1 kW av el-orku. Ein jarðhitapumpa, ið hinvegin er íbundin til radiatorar, vil vanliga framleiða millum 3 til 4 kW av hitaorku úr 1 kW av el-orku.
Eitt árligt nyttustig á 4 SCOP merkir at hitapumpan framleiðir 4 kW av hitaorku úr 1 kW av el-orku. SCOP, ið er ein stytting 'Seasonal Coefficient of Performance' fortelur nakað um hvat árliga nyttustigið er. T.v.s. at ein fær at vita hvussu nógva orku hitapumpan fær gagnnýtt yvir eitt heilt ár.
Jarðhitapumpur virka á tann hátt, at ein jarðhitaslanga verður løgd í eitt borihol í grundstykkinum. Holið verður borað eina hóskandi dýpd, so at veskan í jarðhitastronginum fær drigið nóg mikið av orku úr jørðini. Veskan verður hareftir leidd inn í hitapumpuna, ið stendur innandura. Her verður tilførda orkan útvunnin við einum vekslara og kompressara. Úrslitið er heitt vatn til upphiting og brúksvatn.
Tekniskur leiðari
Tel. 34 46 88
hogni@krosstein.fo
Skriva okkum ein teldupost.
Orkuprát er ókeypis og óbindandi.
Vit vegleiða hvør orkuloysn hóskar seg best til tín.


text:
Ungdómurin savnast aftur
Tað verður ein løta til gongu eftir gomlum gøtum, tá ið battini um vikuskiftið aftur fara at verða svingað í Eysturskúlanum, sum vit annars veitraðu farvæl fyrst í hesum árinum, tá ið nýggja høllin á Hálsi stóð liðugt bygd og var klár at taka í nýtslu. Har trívast borðtennisleikarar væl, men hetta vikuskiftið verður høllin upptikin vegna steypafinalur í hondbólti – ja, eisini kjallarin – og tískil verður farið aftur í Eysturskúlan hetta eittans vikuskiftið. Vit gleða okkum, men vit gleða okkum eisini at sleppa aftur í høllina á Hálsi.
Á skránni er venjingarlega fyri ungdómslandsliðið. Hetta spennandi unga liðið, sum er partur av nýggju menningarætlanini hjá borðtennis í Føroyum, var fyrst í hesum mánaðinum og royndi seg í stórari kapping í Roskilde, Danmark. Úrslitini vóru misjøvn, men havandi í huga, at hetta var fyrsta ferðin, at leikararnir royndu seg uttanlanda, so er øll orsøk til at líta á, at økta venjingarmongdin undir greiðu ætlanunum skal vera við til at bera ungu leikarar okkara fram á leið til enn betri úrslit – bæði her heima og uttanfyri landoddarnar.
Venjingarlegan um vikuskiftið er ein av mongum. Onkur hevur verið, og aðrar enn fleiri liggja og bíða í framtíðini. Úttiknu leikararnir, sum eru ímillum 12 og 17 ára gamlir og koma úr høvuðsstaðnum og úr Suðuroy, eru í besta blóma, og hvør einasti sligni bóltur telur og er við til at menna leikaran. Tá er einki at taka seg aftur í, at ein venjingarlega við áleið 12 tímar venjing yvir tríggjar dagar og túsundtals slignum bóltum er ein framúr góð íløga fyri borðtennisspælaran.
Venjarar á venjingarleguni um vikuskiftið eru Jan Berner og Pætur Albinus.
Skrá
Fríggjadag:
18.00 – 20.00
Leygardag:
10.00 – 12.30
15.00 – 17.30
Sunnudag:
10.00 – 12.30
15.00 – 17.00 (dystir)
Úttiknir leikarar
Anja Wongwai (TBF)
Aron Frankieson (TÓR)
Ári Fríðason Jensen (TÓR)
Britt Michelsen (TBF)
Heri Lava Láadal (TÓR)
Høgni Heinason (TÓR)
Julian Frankieson (TÓR)
Maria Sonam Albinus (TBF)
Rói Hjaltason (TÓR)
Sólja H. Djurhuus (TÓR)
Tór Magnus Kjær Kruse (TÓR)
Tórur Eið Eliassen (TÓR)
Victoria Debes (TBF)


text:
Lestrartíð: Upp til 4 ár
Umsóknarfreist: 15. mars. Upptøka er annaðhvørt ár, næstu ferð í 2019
Skúlabyrjan: August
Útbúgvingarstaður: T%c3%b3rshavn
Serflokkurin innan autismuøkið er ætlaður ungum, sum hava tørv á serliga skipaðum skúlatilboðum, har stuðulsfyriskipanir eru í og – um neyðugt – eftir skúlatíð.
Eyðkennið við serflokkinum er, at floksundirvísingin er serliga skipað og fer fram í flokki við fáum næmingum. Bólka- og verkætlanararbeiði er eisini partur av gerandisdegnum. Í serflokki fært tú eisini møguleika at arbeiða sjálvstøðugt við størri uppgávum.
Námsferðir, vitjanir og smærri verkætlanir eru vanlig í serflokkinum.
Serflokkurin hevur eina felags breyt, og næmingurin kann velja nakrar vallærugreinar. Hesar verða valdar eftir ávísum treytum fyri at tryggja, at prógvið uppfyllir formligu krøvini á breytini.
Treytin fyri upptøku er, at tú hevur:
● fullført 9. flokk fólkaskúlans ella hevur samsvarandi útbúgving frá øðrum lærustovni
● lokið kravdu próvtøkur fólkaskúlans í 9. flokki í skrivligum føroyskum, donskum, enskum og rokning/støddfrøði
● lokið munnligu próvtøkur fólkaskúlans í 9. flokki, sum Mentamálaráðið hevur tikið út.
Lýkur umsøkjari ikki onkra av omanfyristandandi treytum, kann einstaki skúlin gera eina ítøkiliga meting og taka støðu eftir henni.
Við einum prógvi frá serflokki hevur tú ognað tær førleika at søkja inn á ymsar hægri lærustovnar, alt eftir hvørjar lærugreinar eru og verða valdar.
Glasir, Hoydalar – www.glasir.fo


text:
Kiran Jóanesarson
19.05.2017 - 21:21
Grønlendska felagið, Arctic Prime Fisheries, hevur keypt íslendska framleiðsluskipið Aðalsteinn Jónsson ll, sum varð avloystur fyrr í ár.
Tað er íslendska felagið, Eskja, sum hevur selt skipið til Grønlands, sum hevur havt heimstað í Íslandi seinastu árini. Skipið, sum er eitt framleiðsluskip, varð skift út við norska uppsjóvarskipið, Libas, sum landar feskan fisk.
Stjórin í Eskja upplýsti tá ið teir keyptu Libas úr Norra, at teir fóru at satsa uppá at framleiða fiskin á landi heldur enn umborð, og tí varð avgerð tikin um at skifta Aðalsteinn Jónsson ll út við eitt skip við kølitangum heldur enn framleiðslu.
Seinastu árini hevur grønlendska uppsjóvarvinnan fingið vind í seglini, og hevur keypt fleiri og fleiri skip. Serliga eru tað íslendskt feløg, sum keypa skip, sum verða skrásett í grønlendska flotanum. Nevnast kann, at íslendska felagið Brim eigur í grønlendksa felagnum, sum nú hevur keypt Aðalsteinn Jónsson ll.
Í keypsavtaluni, varð eisini avgerð tikin um, at Arctic Prime Fisheries, lat íslendska felagnum, Eskja, eitt skip við kølitangum í býti við Aðalsteinn Jónsson. Skipið talan er um kallast Qavak, og er fyrrverandi Vendla úr Norra.
Nevnast kann aftrat, at eitt grønlendskt felag hevur keypt uppsjóvarskipið Pacific Voyager, sum er fyrrverandi Næraberg hjá JFK, úr Peru. Tað var reiðaríið Pacific Anders, sum keypti Næraberg, frá JFK, fyri nøkrum árum síðan. Sama felag keypti eisini fyrrverandi Tróndur í Gøtu, sum fekk navnið Pacific Hunter.
Pacific Voyager verður eisini skrásett í grønlendska flotanum ein av komandi døgunum (Savnsmynd: Kiran Jóanesarson)


text:
Jan Müller
24.04.2018 - 10:42
Í gjár byrjaði Summer Academy on the Continental Shelf 2018. Talan er um eitt vikuskeið um landgrunsrætt, ið Fróðskaparsetur Føroya skipar saman við African Institute of International Law (AIIL).
Skeiðið er grundað á samstarvsavtalu millum Fróðskaparsetur Føroya og AIIL og er m.a. stuðlað av Korean Maritime Institute og av játtanini hjá landsstýrinum til menningarsamstarv. Aðrir samstarvspartar eru Jarðfeingi og GEUS. Skeiðið verður hildið í Arusha, Tansania.
Endamálið er at fáa luttakarar úr øllum heiminum, herundir serliga úr menningarlondum, at nema sær holla vitan um jarðfrøðilig og løgfrøðilig viðurskifti um landgrunnin.
Tilsamans 33 luttakarar úr 24 londum eru á skeiðinum, heruppií eru 16 luttakarar úr 12 afrikanskum londum. Millum undirvísararnar teljast m.a. forsetin í altjóða dómstólinum í Haag, Abdulqawi Ahmed Yusuf og tríggir limir í landgrunsnevnd Sameindu Tjóða.
Meira um SACS sæst HER


text:
Børn
Hvussu nógv kostar ein ferðaseðil til eitt barn?
Børn yngri enn tvey ár uttan egið setur gjalda 10% av ferðaseðlaprísinum. Børn yngri enn 12 ár við egnum setri gjalda 50% av ferðaseðlaprísinum + avgjøld.
Kann eitt barn ferðast einsamalt?
Eitt barn skal vera fylt fimm ár fyri at ferðast einsamalt. Upplýsast skal, hvør fylgir barninum avstað, og hvør heintar tað við komu. SÍ SKJAL HER
Ein flogterna heldur eyga við barninum í flogfarinum. Eykagjald fyri hesa tænastu kostar 250,-. Ferðaseðlar til børn, sum ferðast einsamøll, kunnu bert keypast á telefonsølu okkara ella á ferðaskrivstovunum. LES MEIRA.
Netbóking av smábørnum
Smábørn yngri enn tvey ár uttan setur verða knýtt at navninum á fyrsta ferðandi í netbíleggingini.
Seinni broytingar av hesum kunnu tí bara gerast saman við navnabroyting. Gjald fyri navnabroyting verður kravt fyri hesar broytingar.


text:
Ársaðalfundur í Norðstreymoyar Tjóðveldifelag – tíðindaskriv
Á ársaðalfundinum hjá Norðstreymoyar Tjóðveldisfelag var avgjørt nevndin komandi ári skal vera 5 nevndarlimir ístaðin fyri 7.
Jenus í Trøðini av Signabø heldur fram sum formaður.
Nevndin í felagnum:
- Jenus í Trøðini, Signabøur : formaður og aðalstjórnarumboð
- Petra E. Petersen, Kvívík : næstforkvinna
- Jens Ivan í Gerðinum, Vestmanna : skrivari
- Eyðálvur í Dávastovu, Vestmanna : peingarøkil
- Heini Holm, Kvívík : nevndarlimur
Varalimir:
Hallbjørg Lamhauge, Vestmanna
Torstein Paulason Brattaberg
Jógvan í Dávastovu, Vestmanna
Pauli Trond Petersen, Vestmanna
Eftir lógarfestu punktini, var stóri týdingurin umrøddur, at røkja lima skaran í felagnum, við kunning og limafundum, umframt politiskum fundum.
Fleiri tiltøk hava verið í vestara partinum í økinum, og í vár vera eisini tiltøk í eystara partinum. Um áhugi er at hjálpa til við hesum tiltøkum, so eru tey vælkomin at seta seg í samband við onkran í nevndini, her er leinkja til heimasíðu floksins.
Eitt aðalmál hjá nývaldu nevndini er at økja limatali í felagnum.
Økisfelagið í Norðurstreymi staðfesti týdningin av at samgongan heldur áfram at fremja tey málini sum ikki eru avgreidd og sum eru niðurfeld í samgonguskjalið, og fegnast somuleiðis um tey stóru og týdningarmiklu mál sum eru framd.


text:
Tvær vikur til Oyggjaleikirnar
Dan Klein --- 15.06.2015 - 08:46
Um tvær vikur byrja oyggjaleikirnir, sum í ár eru á Jersey. Leikirnir verða frá 27. juni til 3. juli. Á Jersey fara føroyingar at kappast í 12 ítróttagreinum. Tær eru bogaskjóting, frælsur Ítróttur, badminton, kurvabóltur, súkkling – MBT og road, skjóting, borðtennis, tennis, golf, flogbóltur, strandarflogbóltur, triathlon og svimjing.
Merkisvert er, at Føroyar fyri fyrstu ferð eru við í kurvabólti. Eisini er vert at leggja til merkis, at Føroyar aftur fara at kappast í svimjing. Føroyska svimjilandsliðið var ikki við á Bermuda 2013.
Samlaða ferðalagið úr Føroyum fer at telja umleið 280 fólk. Tvey flogfør hjá Atlantsflogi flúgva beinleiðis til Jersey, og farið verður úr Føroyum 25. juni.
Fimtu ferð á rað er Tryggingarfelagið Føroya høvuðsstuðul hjá Føroyum á Oyggjaleikunum.


text:
10. apríl 2016 var frunsýning av nýskrivaða marionettleikinum Dansa so væl og leingi hjá Karavella Marionett-Teatri.
Hedvig Westerlund-Kapnas leikstjórnaði leikinum, sum Rakel Helmsdal skrivaði, spældi og skapti.
Søgan er um Eleonoru og Sindra, tvey børn, sum vaksa upp saman, gerast góð og verða atskild vegna ymisk áhugamál. Hægsta ynski hjá Eleonoru er at gerast dansari, men á lítla staðnum tey búgva, eru lítlir og ongir møguleikar at læra seg dans og tá hon sleppur á dansiskúla í París, tekur hon av, hóast hon er sera tvíbýtt. Sindri er í smiðjulæru í heimbygdini, elskar at vera har og hevur ikki hug at koma við til stórbýin.
Tíðin og umstøðurnar sum eru onkuntíð fyri kríggi gera at tað dragnar teirra millum og Sindri giftist aðrari gentu. Eleonora giftist ongantíð, gloymir ikki ungdómskærleikan.
Sum gomul vendir hon heim til heimbygdina at stovna dansiskúlan hon lovaði sær sjálvari at gera. Hon hittir Sindra, ið er vorðin einkjumaður, og tey hava nú møguleikan at ellast saman, hóast lívið bar tey frá hvørjum øðrum.
Leikurin hevur verið leiktur 25 ferð síðani. Tað ber framvegis til at bíleggja sýningar av leikinum. Les hvussu HER.
Leikurin fekk sera góð ummæli, tá hann kom út. Les tey HER


text:
Eg havi hesa søgu frá fleiri monnum, og summir av teimum vóru vaksnir tá, og eisini frá Jákupi Rasmussen, sum nýtti øksina til at høgga hetlendingin.
Í 1862, 16. juni, bleiv avsagdur dómur yvir fanganum John Smith, skipsmann av sluppini “Mystery” úr Lerwick úr Hetlandi fyri tjóvarí og vold. Tað var eitt hóskvøld tann 5. juni við 10-tíðina, eftir at sluppin “Mystery” hevði kastað akker, at John Smith og ein annar skipsmaður fóru í land við Dánjali Matras frá Norðskála.
Um sama mundið, „Mystery" kastaði akker, fóru báðir norðskálabátarnir til útróðrar. Fimm mans plagdu at vera við hvørjum bátinum, men henda dagin svall Jákup hjá Rasmusi undir setuni og mátti tí vera heima. Jákup plagdi at vera við tí bátinum, ið Per var formaður á, og Ísakur (faðir at Jógvani hjá Ísaki) var formaður á hinum. Annars var eingin maður eftir í bygdini uttan gamli Grækaris og Dánjal Matras.
Dánjal búði í norðara Gerði og fór, so sum umboð hansara var, út til fremmanda skipið at krevja akkerspening. Aftur í land við honum komu tveir av hetlendingunum, og tað má sigast, at hetta vóru tveir sannir nornagestir. Annar teirra, tann eldri, var 24 ár gamal, stórur og prúður, hin var væl yngri, lítið menniligur til útsjóndar, men annars vaksin.
Teir komu saman við Dánjali til hús; men har gjørdust teir so naskir, at Dánjal hevði nógv stríð við at fáa teir burtur haðani. So fóru teir suður í næsta húsið, ið var hjá Ísaki. Konan var niðurfarin. Teir fóru inn. Men í gomlum húsum kom ein fyrr altíð fyrst inn í fjósið, áðrenn ein kom til roykstovuna. Myrkt var inni, og teir komu soleiðis onga leið, men máttu kúvenda útaftur. Teir hildu síðani inn í kjallaran og ætlaðu at bróta seg upp ígjøgnum gólvið. Men tað var nýliga gjørt av nýggjum og væl soymt, so teir máttu gevast við hesum. Teir fóru so niðan í Garðar, og glað var Ísakskona, tá ið teir vóru farnir.
Tá ið Elin á Gørðum hevði sæð fremmandar skipsmenn koma í land við Dánjali, var hon við soninum Rasmusi, ið føddur var í august árið fyri, rýmd úr húsinum oman til svág sín Jákup við Skála, ið lá lamin. Hon fór alt fyri eitt upp á loftið her at leggja seg.
Tá ið teir sóu, at eingin var heima á Gørðum, fóru eisini teir oman til Skálar og inn til Pers. Kona Per, Elin Maria, sum lá og svav í stovuni, vaknaði sum við kaldan dreym, tá ið hon hoyrdi fremmant mál vera snakkað í roykstovuni; hon tók lítlu Siggu (Sigga bleiv fyrra kona Jóhan Nysted) upp á armin og fekk vakt Sunnivu arbeiðskonuna. Í berum náttklæðum fóru tær so báðar inn í eitt kamar har við síðuna av stovuni, út av vindeyganum og inn til Jákups.
Nú hetlendingarnir sóu, at tær sluppu sær út av vindeyganum, skundaðu teir sær út ígjøgnum dyrnar. Tá ið tær skuldu lata innhurðina aftur í húsum Jákups, vóru teir har, togaðu í hurðina, so hon ikki fór aftur, og tann eldri av teimum fekk fatur í aðra.
Meðan hetta gongur fyri seg, vaknar Jákup, ið lá í eini koyggjusong inni í roykstovuni tætt innan fyri dyrnar. Hóast hann hevði ein ringan svull, leyp hann fram í berari stúku. Og tá ið hann sá, at annar hetlendingurin nærum hevði skrætt einasta plaggið, Sunniva hevði á kroppinum - Sunniva varð genta hansara - tók hann øksina, sum stóð niður við beinkin, hótti við henni, í tí hann segði, at um ikki hetlendingurin slepti gentuni, høgdi hann til hansara. (Jákup segði hetta á eingilskum, sum hann dugdi eins væl og móðir hansara, Katrina; eingilsk skip vóru javnan inni her.) Øksa Jákups nærkaðist meira og meira tí hond, ið helt um plagg Sunnuvu, og í tí plaggið skrædnaði, bar eggin á øksini við handarbakið á hetlendinginum, so hann fekk eitt stórt sár.
Hetlendingarnir lupu tá útaftur gjøgnum dyrnar. Jákup læt hurðina aftur og setti bakið ímóti henni fyri innan. Teir, ið uttanfyri vóru, fóru nú undir at herja hurðina við gróti. Leingi vardi tað ikki, áðrenn hurðin fór í spønir. - Tá gjørdist tann framligari hetlendingurin meira blídligur og spurdi, um Jákup kundi geva sær upp í pípuna. Jú, Jákup fór inn, setti øksina frá sær og tók tubbak út aftur við sær. Hetlendingurin kom nú inn um gáttina, dró knívin úr slíðranum og setti hann ímóti bróstinum á Jákupi. Nú var reiðiliga illa vorðið, tí hetlendingurin kom at standa millum Jákup og øksina.
Men Katrina, sum bæði var vitug og stinn i eingilskum, var ikki ráðaleys. Uppá eingilskt rópti hon nú, so tað gelti um lonina: “Komið nú, allir mínir menn!”
Tað var, sum um eldur kom í hetlendingin, og hann reyk útaftur til felaga sín. - Teir hildu so vegin niðan til húsini hjá Grækarisi, ið vóru stutt omanfyri. Jákup fór tá aftur eftir øksini, og hann slepti henni ikki, so leingi hetlendingarnir vóru har.
Gamli Grækaris, sum hevði hoyrt til standin niðri hjá Jákupi, lá út av vindeyganum við løddari byrsu. Á annan hátt helt hann seg ikki kunna duga nakað ímóti ófriðarkroppunum. Og hann var eisini ógvuliga fimur við byrsu. Tað vistu hann og øll í bygdini.
Hann lyfti byrsuna upp til eygað, tá ið hetlendingurin - tað var altíð tann eini, ið breyt slóð - kom í mál. Men tá ið hetlendingurin sá byrsupípuna, vendi hann omanaftur og fór inn hjá Peri eftir eini byrsu, hann hevði borið eyga við her, tá ið hann var inni fyrru ferð. Hann tók byrsuna, men lítið nyttaði tað, tí hann fann einki lóður.
Meðan leitað varð eftir lóðri, kom Jákup norður til húsini hjá Peri, hann var skóleysur og í berari stúku; øksina hevði hann við sær.
Tá ið hann kom norður fyri dyrnar, stóð tann eldri hetlendingurin í durunum og vendi andlitinum inneftir. Jákup leyp beinanvegin inn á hann og høgdi øksina niður á økslina á honum. Av yvirhuga hevði hann ikki givið sær far um, hvat ið vendi niðureftir á øksini, skallin ella eggin. Annars hevði verið illa vorðið. Men so hart hevði hann kortini lagt á, at tá ið skallin á øksini nam herðar hetlendingsins, datt byrsan úr hondini á honum. Teir skundaðu sær so burtur haðani og norður í norðara Gerði til Dánjals. Á vegnum komu teir fram við eitt blik, sum teir álaðu sundur.
So fór Dánjal yvir á sluppina við teimum; eina øks hevði hann við sær, um nakað gjørdist at. Tá ið hann var komin hálvan vegin fram, løgdu teir hond á hann, men gjørdu honum kortini einki annað enn, at teir tóku øksina og tveittu hana út úr bátinum.
Tá ið hetlendingarnir vóru farnir umborð aftur, fór Jákup at lata seg í síni klæðir, og síðani fór hann oman til tað fyrsta neystið, ið fyri var, dró einsamallur bátin oman og fór so eftir Katrinu, móður síni, Elin Mariu við Siggu, Sunnuvu og Elin á Gørðum við lítla Rasmusi o. fl. og førdi tey út til Oyrar.
Klokkan var meira enn fýra um morgunin, tá ið hann kom til Oyrar. Hann bað við tað sama oyrarmenn koma við sær til Tórshavnar at lata yvirvaldið vita um skilið. Og teir fóru so við honum alt fyri eitt.
Komnir suður fyri Hvítanes møttu teir politibátinum, ið var á veg til Eiðis við embætismonnunum. Teir løgdu so bátar saman, og Jákup bar fram ørindi síni. Politibáturin hevði onga verju við, so teir máttu tí venda umaftur eftir vápnum. Og Jákup helt norðuraftur.
Tá ið teir vóru aftur á Oyri, vóru útróðrarbátarnir við Norðskála afturkomnir. Norðskálakonufólkini vórðu so flutt norðaftur. Tá ið báturin legði at við Norðskála, hevði politibáturin longu verið at landi og leitað eftir Jákupi, tí teir vildu hava hann við sær umborð á hetlendingaskipið.
Skiparin á hetlendingaskipinum mátti samla alla manning sína saman uppi á dekkinum. Tá ið hetta var gjørt, varð hann spurdur, um nú allir vóru har. “Jú, allir vóru,” segði hann, men Jákup helt nú fyri: “Tann maður, eg særdi, er ikki her. Væl man eg kenna hann, tí hann er væl markaður.”
Jákup helt síðani við sorinskrivaran: “Eydnan var mær betri enn forstandið, tí um eg ikki hevði verið so uppøstur av illsinni, hevði hann fingið eggina heldur enn skallan á øksu míni á herðarnar.”
Tað sigst, at tað skuldi verða svarað honum aftur soleiðis: “Det havde ikke været regnet Dig til Skade, om Du kløvede ham med Din Økse.”
Jákup varð síðani biðin um at fara saman við tveimum politimonnum fram í skipið at leita eftir tí særda manninum. Fyrst Jákup kagaði niður undir frammi við kappan, sá hann mannin liggja í koyggjuni við øðrum arminum út frá sær. Hann var í øðini, tá ið hann sá Jákup.
Skiparin og tann særdi maðurin vóru so tiknir til Tórshavnar. Skiparin kom tó skjótt norðuraftur, men hin varð sendur heim til Onglands. Aftaná hetta kann sigast, at eingilsk skip hvurvu úr Sundum ella úr Føroyum.
Eg kann gott huga Jákup í eldri árum. Hann var stórur og prúður maður at síggja til og varð javnaldur tann hetlendingin, hann særdi við øksu síni.
Ikki stemmar tað rættiliga, sum sigst í dóminum, við tað, ið mær er frásagt; men tað kann vera av ymiskum orsøkum, t. d. at vitnini hava viljað sagt sum minst fyri at skóna hetlendinginum og øðrum, og rættarmálið hevur óivað eisini havt sína ávirkan.
Andreas Weihe: “Søga og søgn”, 1933


text:
Jens Hákun Leo
10.01.2017 - 18:58
Tíðindi > Mentan > Sjónleikur
Tann fyrsti leikurin á Tjóðpallinum í ár hevur frumsýning leygarkvøldið tann 28. januar.
Tað er talan um ta griksku tragediuna Elektra eftir Sofokles, sum tá stendur á skránni.
Tjóðpallur Føroya skrivar í tíðindaskrivi til Portalin hesum viðvíkjandi, at hóast leikritið er 2500 ára gamalt, eru spurningarnir og evnini, ið viðgjørd verða í leikinum, framvegis sera viðkomandi í 2017.
Leikritið er í útgávu hjá Frank McGuinness og flutt yvir í føroyskt av Hans Tórgarð.
Spælt verður leygardag og sunnudag kl. 18 og týsdag til fríggjadag kl. 19.30


text:
Flytingar til útheimin
Tað er skjótt og lætt at gera eina flyting til útheimin í BankNordik. Eru gjaldsupplýsingarnar rættar, kanst tú vera vís/ur í, at gjaldingin kemur fram.
Tú kanst gera eina flyting til útheimin í Netbankanum ella við at venda tær til bankan. Um vit fáa tína umbøn um flyting innan kl. 13.00, verður flytingin avgreidd sama dag.
Les meira um flytingar til útheimin
Hvørjar upplýsingar skulu nýtast til flytingar til útheimin?
Tað er týdningarmikið at nýta rættar upplýsingar, tá tú gert eina flyting til útheimin. Niðanfyri eru tær týdningarmestu nevndar.
- IBAN: IBAN stendur fyri International Bank Account Number (altjóða bankakontunummar). Tað er eitt nummar, ið er knýtt at øllum kontum í ES-londum umframt í fleiri londum uttanfyri ES. IBAN er ein kota, ið altíð byrjar við eini landakotu, banka og seinast sjálvum kontunummarinum. IBAN hevur ymiska longd, alt eftir hvat land gjaldingin skal sendast til. Hvør konta hevur sítt egna serstaka IBANnr., sum stendur nevnt á tínum kontuavriti og í Netbankanum.
- BIC (Swift-kota): BIC stendur fyri Bank Identifier Code. BIC hevur 8 ella 11 tekin. Tey fyrstu 6 teknini eru altíð bókstavir, og restin eru bókstavir og/ella tøl, t.d. FIFBFOTX (BankNordik, Tórshavn).
- Móttakaraupplýsingar: Tað er sera týdningarmikið, at navnið á gjaldsmóttakaranum (kontunavnið) er púra rætt, av tí at gjaldið annars í flestu førum ikki kann fremjast í útheiminum. Hetta seinkar gjaldinum, og harafturat verða avgreiðslukostnaðir lagdir omaná.
Nær fær móttakarin peningin?
Tú kanst velja ímillum ymisk sløg av gjaldingum, tá tú skalt gera eina flyting til útheimin. Slagið av gjalding er avgerandi fyri, nær peningurin er tøkur í samskiftisbankanum.
- Vanlig gjalding (SWIFT 02): Gjaldið er tøkt í samskiftisbankanum hjá BankNordik 2 bankadagar seinni.
- Ekspress gjalding (SWIFT 01): Gjaldið er tøkt hjá samskiftisbankanum hjá BankNordik 1 bankadag seinni.
- Ekspress gjalding (SWIFT 00): Gjaldið er tøkt í samskiftisbankanum hjá BankNordik sama dag.
Peningastovnurin hjá móttakara letur vanliga fluttu upphæddina til móttakara ein bankadag eftir, at upphæddin er tøk hjá peningastovninum hjá móttakara. Peningastovnurin hjá móttakara er ikki altíð sami peningastovnur sum samskiftisbankin hjá BankNordik, og tí kann tað taka longri tíð, áðrenn peningurin er frammi hjá móttakara.
Vit mæla tær til at seta teg í samband við tín ráðgeva viðvíkjandi gjaldingum og øðrum flytingum til útheimin. Bankin hevur tó ikki ábyrgdina, um gjaldingar ella aðrar flytingar ikki verða framdar, orsakað av íverksetan av útlendskum og/ella altjóða revsitiltøkum.
Hvør rindar kostnaðin?
Gjaldið av kostnaðinum av gjaldingum til og úr útheiminum skal avtalast ímillum sendara og móttakara, og kann býtast á 3 ymiskar hættir:
- SHA-gjald: Kostnaðurin í peningastovninum hjá sendara verður goldin av sendara, og kostnaðurin í peningastovninum hjá móttakara verður goldin av móttakara.
- BEN-gjald: Kostnaðurin í peningastovninum hjá sendara og í peningastovninum hjá móttakara verður goldin av móttakara.
- OUR-gjald: Allur kostnaðurin verður goldin av sendara.
Avrokningardagurin er tann dagurin, tá upphæddin verður tikin av kontuni. Við veksling verður marknaðarkursurin umframt eitt ískoyti nýtt.


text:
Freistin at søkja stuðul til gransking verður 17.2.2014
Granskingarnevndin hevur á fundi gjørt av, at freistin at søkja stuðul úr Granskingargrunninum í 2014 verður mánadagin 17. februar kl. 12.00 føroyska tíð.
Treytað av játtan á løgtingsfíggjarlógini verða umleið 7 milliónir kr. tøkar at søkja.
Eins og undanfarin ár ber til at søkja stuðul til ymisk sløg av verkætlanum, post.doc., ph.d. og aðrar verkætlanir, til verkætlanir knýttar at granskingarstovnum og vinnufyritøkum, í Føroyum ella uttanlands. Tað ber til at søkja um stuðul innan øll fakøki. Les alla lýsingina her
Formlig krøv ásett
Nevndin hevur samtykt eina røð av formligum krøvum í sambandi við umsókn um stuðul úr Granskingargrunninum. Hesi krøv eru í størstan mun ein formalisering av siðvenju, sum er bygd upp seinastu 15 árini, men í onkrum førum eru onkrar útgreiningar ella herðingar eisini samtyktar.
Í heilt stuttum kann sigast, at allir umsøkjarar skulu útfylla serliga oyðublaðið, sum er gjørt til endamálið. Teir skulu leggja við eina nágreiniliga verkætlanarlýsing umframt fleiri fylgiskjøl, savna hetta í eitt pdf skjal og senda umsóknina til gransking@gransking.fo innan 17. februar 2014 kl. 12.00 føroyska tíð. Oyðublað, vegleiðing og formlig krøv finnast øll her.
Spyr í góðari tíð
Mælt verður øllum, sum umhugsa at søkja stuðul, til at venda sær til Granskingarráðið fyri at fáa ítøkiliga frágreiðing og vegleiðing um møguleikar og krøv í mun til ætlaðu verkætlanina. Til ber at ringja á 567803, at skriva til gransking@gransking.fo ella at støkka inn á gólvið á Bryggjubakka12, ovastu hædd.


text:
Kvøldskúlin eisini við í mentanarnáttini
Kvøldskúlin eisini við í mentanarnáttini
Sjónleikur - Næmingar hjá Hedvig Westerlund Kapnas hava ”Opna venjing” aftanfyri Sjónleikarhúsið mentanarnáttina, fríggjadagin 6. juni kl. 18.00.
Elsti næmingabólkur vísir brot úr ”Haroun og Søgunnar Hav” eftir Salman Rushdie.
Tann 12. og 13. juni kl. 18.00 spælir annar av byrjanarbólkunum, ”Kring Jørðina í 80 dagar”, í Sjónleikarhúsinum. Søgan er skrivað av Jules Verne, leikritið væntandi eftir Bengt Ahlfors og týðingina hevur Niels Nattestad staðið fyri. – Tekstin verður tó brúktur "øgiliga" leysliga.
Leikurin varir í uml. ein hálvan tíma.


text:
Nýggi heimildarfilmurin "Zacharias" varð sýndur fyri fullari biohøll í Filmsfelagnum í gjárkvøldið. Ole Wich tók myndina. Nógv fólk úr Fugloy, kona Zacharias og øll systkin hansara, sum eru á lívi, vóru møtt. Ættarfólk og tey, ið stuðlaðu filmsgerðini hjá Teiti vóru eisini møtt. Ein frálík løta við einum hugvekjandi frásøgumanni á útoyggj, fangaður og goymdur á filmi.
Formaðurin í Filmsfelagnum heilsaði Teiti og teim møttu m.a. við hesum orðum:
Vælkomin til frumsýning við ”Zacharias” sambært Teiti her í Filmsfelagnum. Eg havi hug at knýta ”Zacharias” og filmin um hann, til tað, sum sálarfrøðingar og terapeutar av ymsum slag, kalla mindfulness. Kontemplativt mindfullness. Tað var í árinum 2000 at filmsliðið hjá Teiti savnaðist úti í Hattarvík at gera upptøkur til filmin “Burturhugur”. Filmurin varð frumsýndur á Listastevnu Føroya, sum tá var í Norðurlandahúsinum og úti um landið. Ein av serliga sterku senunum eg minnist var, tá lestur varð lisin í kirkjuni, og so er klipp til kommunumannin, sum borar ein stein, ið hann skal klúgva. Útgangsorðini eru, at í Fugloy stendur gudsorðið meitlað í stein, gerandisstein. Mest fantastiska klipp frá eini senu til eina aðra, eg havi sæð í føroyskum filmi. Persónurin Zacharias er eina portrettmyndin av sjey í tí dokumentarfilminum. Teitur – sum situr har afturi – sigur, at síðan Zacharias doyði í 2016, hevur okkurt eggjað honum til at leita aftur til allar teir mongu tímarnar við upptøkum, sum tey tá gjørdu við hesum karismatiska, gamla bóndanum har úti í Fugloy. Filmurin”Zacharias” er sostatt fyrsti føroyski filmur, sum er ein spin-off framleiðsla, hjáveiða og nýtt úrslit úr einum øðrum filmi. Teitur sigur, at ”Vit fylgdu Zachariasi langt tíðarskeið í hansara hóvliga, lítillátna og spakføra gerandisdegi. Bæði í gaman og álvara. Í hesi nýggju vangamyndini av honum, sum vit nú hava fingið klipt saman og snøggað, hava vit nýtt oynna og øll gerandismál hansara harúti sum lørift,” sigur Teitur, og heldur fram: ”Í hesum nýggja filmi verður nógv fokuserað upp á nærveru, fordjúpilsi, innlivan og sum heild tað tølandi og meditativa við steðgum í ljóði og mynd”, sigur Teitur og leggur afturat: ”Tá ið seinasta myndin av Zachariasi er rullað um løriftið, stendur andsøgnin til okkara nútíðar acceleratiónssamfelag so krystalklárt eftir og darrar í myrkrinum. Við hesum filmi vilja vit lýsa frið yvir mannin og fagna hesum týdningarmikla persóni, sum vit einaferð hittu á leið okkara.” Vælkomin til mindfulness í Fugloy á føroyskum filmi!
Eftir væleydnaðu sýningini fingu leikstjórin, Teitur Árnason, samskiparin, Árni Dahl, og tónleikarin, Kári Sverrison blómutyssi frá Havnar Bio og Filmsfelagnum.
So var afterparty í Panamé á Vaglinum, har Kunningarstovan í Havn var fyrr.
Filmsfelagið sýnir HAPPY END hjá Peter Haneke um eina viku mikudagin 18. apríl kl 20, tá Høgni Djurhuus fer at innleiða.
Væl møtt í Filmsfelagnum, har tey elska at síggja film - í felag!
ZACHARIAS (Teitur Árnason 2018 65 min)


text:
Dagsins teknologiski samferðsluspurningur: Vildi tú við 80 km ferð møtt einum bilførara, sum á sama vegi eisini koyrdi 80, men ikki dugdi at bíleggja pláss við Strandferðsluni?
Bebbaræddur hevði eg svarað nei.
So illa skúlaðir bilførarar eiga ikki at sleppa út á alfaraveg at koyra. Og tað hava vit nógvar skipanir at forða fyri. Ella hin vegin: Vit hava nógvar skipanir, ið kunnu uppgradera og læra bilførarar, eisini teir eldru, sum nú sigast vera ein forðing á Skopunarkai.
Sæð í positivistiska ljósinum av aldargamla tankanum um lívlanga læring, er hetta at niðurgera eldri fólk, ið enn vilja koyra bil og ferðast um sund, ja kanska út í heim eisini.
Hví skal ein, sum vit tiltrúgva førleikan at seta seg við rattið á einum bili - ein potentiell dreparamaskina, men eisini eitt skrásett frælsisamboð at fara hagar tú vilt - ikki kunna klára at bíleggja sær pláss við einum strandferðslubáti?
Nei, eg bara spyrji, nú eg sjálvur fari at nærkast eftirlønaraldri, og skal gera meg út til at møta tílíkum alment fyriskipaðum uppáhaldum. Men verði eg dementur, so vóni eg at onkur lógligur instansur forðar mær yvirhøvur at seta meg við rattið í bilinum, og ikki minst at rulla umborð á dekkið á einum almennum ferðamannaskipi, har nógv fólk ganga við børnum og øllum.
Myndina omanfyri tók eg á aktuellu farleiðini fyri fýra árum síðan, tá eg fór til Sands at síggja ein nýggjan stuttfilm. Tá skrivaði eg soleiðis í endanum á blogginum: "Men ímeðan hevði tað frøtt meg, um Strandferðslan fekk sær eina bíleggingarskipan, so tú visti um tú slapp við Teistanum í bili og kundi keypa tær ein ávísan túr aftur og fram, enntá við Visakorti, beint úr telefonini. Tað hevði verði eitt stórt framstig, at gjørt tað so mikið lagaligari at fara ørindi í Sandoynna og aðrar oyggjar við. Púra uttan tunnil. Livst, so spyrst - og filmast!"


text:
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Sofía og Anita síggja tveir gátuførar menn bera ting úr einum gomlum bumbuskýli.
Læknin, ið drakk piss. Gentan,ið kom livandi frá at detta úr einum flogfari.
Í fyrstu bókini vann 5.b fótbóltskappingina.
Romeo og Julia eru góð...... men ættirnar hjá teimum eru fíggindar.
Djóra-Djóni sigur frá um síni yndis frumskógardjór.
Magnir dugir als ikki at spæla fótbólt, men av onkrari løgnari orsøk fær hann tvey mál og verður kosin at vera...
Her er nógv fakta savnað saman um ungar, hvussu teir verða føddir/lagdir, hvat teir eta, hvussu teir klára seg...
Bókin er grundbók ætlað til lærugreinina franskt á miðnámi. Hanna Jensen og Hallgerð Brim hava týtt og tillaga...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Lærarabók til bókaheildina Rokning 4b, sum er til støddfrøði í innskúlingini.
Rokning 4a er partur av bókahei...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Bókin byggir á ástøði í positivari sálarfrøði, menningarsálarfrøði og neurosálarfrøði.
Arbeiðsmarknaðurin er undirvísingartilfar í samfelagsfrøði í miðnámi. Nám, Føroya Arbeiðsgevarafelag og tey fi...
Mállærubók at brúka saman við bókaheildini Nem í fjórða. t:
Ger vinir tínar bilsnar við hesum frálíku hvørviskynstrunum.
Fía er fosturbarn. Mamman er ov sjúk at búgva heima.
Tað besta, Maggi veit, er at sparka bólt.
Fyri at fáa svimjimerki, skalt tú klára at: Svimja 25 metur - Kava niður á botn í hylinum - Bjarga skúlastjóra...
Fótbóltur, fótbóltur, fótbóltur, vinir, ósemjur og eitt sindur av kærleika.
Huckelberry Finn orkar ikki longur at búgva í einum húsum og at ganga í nýggjum klæðum, sum skriða.
Tá ið pápi teirra hvørvur á løgnan hátt, broytist lívið hjá Bobbie, Petur og Phyllis brádliga.
Onkur skavast! Ein mús býr undir skápinum.
Askur hjálpir abbanum ar flyta.
Æsa er júst farin upp. Hon fær sær morgunmat sjálv, smyr matpakkan sjálv, vekir mammu sína við at rópa: Hallóó...
Heini býr á einum vøkrum, gomlum garði langt burtur frá øðrum.
Mina býr á eini trøð saman við Æsu og lombum hennara.
Firvaldur er millum vakrastu skordýr í heiminum. Summarfuglur, mølur og heygsmaður eru allir firvaldar.
Rokning 4, avritsmappa er partur av bókaheild til undirvísingina í støddfrøði í 4. flokki.
Eitt ýl hoyrist langt burtur. Tað er Minotaurus. Skrímslið bíðar innast í villiniborgini.
Jákup og mamman eru fátæk, tey hava ongan mat og ringar vónir um framtíðina ...
Læraravegleiðingin til Samfelagið og eg er ætlað sum ígongdsetari og eyka tilfar til læraran.
Fleiri hundrað prógv kunnu verða funnin á einum gerningstaði.
Henda nýskrivaða søgan byggir á kendu søgnina um Anniku í Dímun.
-Skulu vit spæla? spyr Mia. - Nei, sigur Tórur. Mia skilir einki.
Kom upp í træið! Vinirnir hjá Antoni sita ovast í trænum.
Hvussu loypur krokodilla á? Hví berjast áarross? Og hvussu drepur eiturkoppur fong sín?
Elsa og tey koyra í bili. Tey koyra inn í ein tunnil.
91 mál. So nógv mál skoraði Messi í 2012. Tað er heimsmet.
Hvítabjørnin er størsta ránsdjór, sum livir á landi. Hon heldur til í Arktis.
Pápi Idu og Eli dámar so væl tey villu dýrini. Nú skal øll familjan á safari í Afrika!
Ronaldo er ein av heimsins bestu fótbóltspælarum. Fótbólturin hevur gjørt hann ríkan.
Stóribeiggin larmar, og Inga vil hava frið at lesa. Hon fer við blaðnum inn á vesið.
Eirikur setur seg á sletuna.Hann setir frá við beinunum og fer av stað.
Atli heldur næstan alt vera ræðuligt.
19 meir og minni ósannlíkar søgur.
Stina gongur í fjórða flokki. Hon ger altíð skúlating.
Tey siga, at tað spøkir i skúlanum. Alda ætlar at prógva, at tað passar ikki.


text:
Tónleikasamtakið Grót
Tónleikasamtakið Grót hevur sum endmál at menna tónleikaliga umhvørvið í økinum, har limir felagsins eru. Somuleiðis at tey, sum fáast við tónleik, verða eggja at halda áfram og mennast til gleði fyri øll, ið hámeta tónleik. Harafturat arbeiðir Grót fyri, at fleiri fáa áhuga at byrja við tónleikinum, og at tónleikarar eins væl og áhoyrarar fáa høvi at hittast og samvirka og harvið stuðla, eggja og hjálpa hvørjum øðrum.
Tónleikasamtakið Grót skipar regluliga fyri m.a. konsertum í Tøting í Syðrugøtu.


text:
Orð: Sjúrður Gullbein
Lag: Jákup Veyhe
Viðmerking: Kappróðrarsangur hjá Róðrarfelagnum Knørri, sum varð yrktur í 2013.
Gev mær megi og menn, gev mær sterkastu sveinar, allar í senn;
gev mær kvinnur og fljóð, gev mær ævigar aldur og summarsins ljóð.
Einki fjas, einki bøvl, einki ljósareytt tvætl, einki ómansligt vrøvl;
einki snikk, einki snakk, einki sussandi, svassandi tvass, annars takk.
So herligt at strúka um havið,
so herligt at strúka um havið,
so herligt at stríðast og kempa saman við tær,
so herligt at strúka um havið.
Gev mær sveitta og saft, gev mær froðandi fjørðin, árar og kraft;
gev mær gríslandi tenn, gev mær sjóvátar kvinnur og saltsprongdar menn.
Eg vil kroppar undir kav, eg vil skúmandi aldur um blánandi hav;
eg vil megi og mátt, eg vil eldin og sálina, karvandi rátt.
So herligt at strúka um havið,
so herligt at strúka um havið,
so herligt at stríðast og kempa saman við tær,
so herligt at strúka um havið.
Gev mær sigrar og steyp, gev mær láturin, smílini, søgur og reyp;
gev mær smeitir og sár, gev mær ódnina, vreiðina, pínslur og tár.
Eg síggi eg kroppar undir kav, eg síggi skúmandi aldur um blánandi hav;
eg síggi megi og mátt, eg síggi eldin og sálina, karvandi rátt.
So herligt at strúka um havið,
so herligt at strúka um havið,
so herligt at stríðast og kempa saman við tær,
so herligt at strúka um havið.


text:
Barbara Holm 07.12.2017 (10:56)
Ljósmastur bognaði í illveðrinum
Ein lesari hjá in.fo hevur júst nú sent hesa myndina inn úr Norðagøtu, har illveðrið er serstakliga ringt í morgun.
Løgreglan hevur heitt á fólk um at halda seg inni og úr Norðagøtu hoyrist, at tað er langt síðani man hevur upplivað so ringt veður.
Hendan myndin vísir, at ljósmasturin á keiini í Norðagøtu boygnaði av illveðrinum í morgun. Hevur tú eitt videobrot úr Norðagøtu, sum vísir standin, so er at senda til okkara á post(at)sosialurin.fo ella á Facebook síðuna hjá in.fo.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Útgivið tann: 27.12.2013
Eitt hús ella eini hús (Marius Staksberg)
Skrivað hevur: Jógvan Andersen
Summi orð kunnu hava fleirtalssnið, hóast tey merkingarliga eru eintal. Eitt tílíkt orð í málinum hjá okkum, sum við hvørt verður viðfarið sum fleirtalsorð, hóast innihaldið er eintal, er orðið hús. Orsøkin tykist vera, at orðið í eldri máli varð brúkt við somu merking, sum orðið garður kann hava í dag, t.e. 'sethús, fjós, hoyggjhús og onnur úthús'. Fleirtalssniðið hevur so, sum frá er liðið, knýtt seg aftur at sethúsunum. Vit siga sostatt eini hús, tá ið talan er um hús, sum fólk býr í, men eitt hús um onnur hús, t.d. úthús. Hatta eru eini stór hús ella ...eini vøkur hús, kunnu vit siga um eini sethús, men Hatta er eitt stórt hús ella ...eitt vakurt hús um eitt nú ein virkisbygning. Orðið hús kann eisini hava aðrar merkingar, t.d. 'húski', og tá verður tað eisini viðfarið sum eintalsorð.


text:
Í vetur fara vit í Treysti at skipa fyri trimum felagstúrum á Viðoynni, Borðoynni og Kunoynni. Ein í oktober, ein í november og ein í desember. Ætlanin er at byrja kl. 12.00, men fylgi við á Facebook-vanganum tá túrarnir nærkast, tí broytingar kunnu koma fyri.
Skráin er hendan:
28. okt. Hvannasund-Viðareiði-Hvannasund ca. 16 km (byrja við Ferjuleguna hjá Rituni)
09. des. Norðdepli-Múli-Norðdepli ca. 16 km
16. des. Norðtoftir-Depli-Árnafjørð-Klaksvík ca. 14 km
--------------
24. des Kirkjurenning Kunoy-Klaksvík ca. 12 km
Øll eru vælkomin at luttaka :)


text:
Góð uppmøting til ferðavinnudagin
Eini 35 fólk møttu upp til ferðavinnudagin í Eysturkommunu, sum var í gjár á Báta- og Listasavninum í Leirvík. Hetta eru vit sera væl nøgd við, sigur Marjun Andreasardóttir, sum er í starvsvenjing í Eysturkommunu og arbeiðir við at menna ferðavinnuna í kommununi.
Hanna Jensen, forkvinna í vinnunevndini, bjóðaði fyrst vælkomin. Síðan høvdu Theresa Turidardóttir Kreutzmann (stjóri á Visit Tórshavn), Nancy S. Justinussen (Atlantic Airways) og Maigun Solmunde (BA. í ferðavinnu) hvør sítt upplegg.


text:
KONTRABASSUR
Tá vit hugsa um kontrabass, so hugsa vit nokk fyrst um symfoniorkestur og klassiskan tónleik. Og kontrabassurin er størsta og djúpasta strúkiljóðføri í strúkiorkestrinum.
Men kontrabassur verður eisini nógv brúktur í fleiri øðrum sjangrum. Í jazzi er hann sentralur, og í fólkatónleiki kann man oftast ikki vera hann fyri uttan. Rock’n roll hevði upprunaliga altíð kontrabass við, og í dag er eisini ógvuliga vanligt at síggja hann í pop og singersongwriter samanhangi.
Kontrabassurin er einasta strúkiljóðføri, ið er stemma í kvartum. Í so máta líkist hann gittarinum og el-bassinum. Næmingar, ið eisini spæla el-bass, síggja skjótt hvussu nógv hetta ljóðføri líkist. Eins og við hinum strúkiljóðførunum, so er bæði møguligt at spæla við fingrunum og við boga á bassin. Bogin er t.d. mest vanligur í klassiskum tónleiki og pizzicato er mest vanligt í jazzi.
Fyri bassleikaran er samanspæl sera týdningarmikið. So skjótt sum til ber, verður næmingurin settur í samanspæl. Hetta kann vera klassisk ella rytmisk samanspæl. Men tá vit arbeiða og studera kontrabass, so arbeiða vit eisini við kontrabassinum sum solo-ljóðføri. Vit gera samanspæl bara millum bassar, og finna tónleik, har bassurin ikki bara spælur undir hjá øðrum, men eisini sjálvur trýnur fram á pallin í solistiskum leikluti.
Til ber at byrja at spæla contrabass um 7 ára aldur.


text:
- Tíðindi, mentan og ítróttur
Hydra í EM-finalu
Team Hydra hjá Ljósinum luttaka í dag í EM-finaluni í estetiskum fimleiki, sum er í Tallinn í Estlandi.
Í undankappingini í gjár hevði Hydra eina stak góða framførslu, sum gav teimum 14,55 stig, og var hetta nóg mikið til eitt pláss í finaluni í dag, og tað fegnast tær um.
Eyð Strøm, venjari hjá Hydra, sigur, at hóast tær vunnu sær eitt finalupláss í gjár, so kann framførslan betrast eitt sindur til finaluna í dag.
Kvinnurnar hava vant hart, og vit fara eftir 15 stigum í dag, sigur Eyð Strøm.
Finalan byrjar klokkan 11.30 føroyska tíð.
Hevur tú hug at fylgja við, so verður finalan stroymt beinleiðis á Livestream.com.
Dagført:
Team Hydra endaði sum nummar 11 av 12 liðum í finaluni. Sambært venjaranum Eyð Strøm, gekk framførslan í finaluni ikki heilt sum ætlað, men finaluplássið var eitt mál í sjálvum sær, og kappingin er á einum sera høgum støði, so kvinnurnar eru sera fegnar um úrslitið, sigur Eyð Strøm.
Sí eisini


text:
Lýsing - § 6
Grundarlagið fyri at rokna avgjaldið á innfluttu motorakførunum er virðið á viðkomandi akfari, íroknað alla útgerð, sum tað hevði, tá tað kom spildurnýtt frá verksmiðjuni, ella við øðrum orðum, tað CIF-virðið, sum motorakfarið hevði havt, um tað í síni tíð hevði komið spildurnýtt frá verksmiðjuni um føroyskan kaikant.
Skjalprógv - § 22
Bilasøla, innflytari ella eigari hava skyldu at útvega Akstovuni skjalprógv fyri upprunavirðinum uppá skrokknummar frá framleiðara ella einum av framleiðaranum góðkendum umboði. Upprunavirðið skal gerast upp grundað á listaprís uttan avgjøld.
Sum skjalprógv fyri uppruna virðinum á viðkomandi akfari, verður góðtikið
Afturat uppruna virðinum verða lagdir flutningskostnaðir til Føroya, fyri at finna CIF-virðið.
Tey av framleiðaranum góðkendu umboð eru, søluumboð sum hava sáttmála við framleiðaran ella høvuðsumboð av viðkomandi merki, ella góðkendur serviceverkstaður sum hevur garanti- og serviceskyldur fyri viðkomandi merki mótvegis framleiðaranum ella einum av framleiðaranum góðkendum høvuðsumboði.
Akstovan kann móti gjaldi á 3.000 kr. útvega skjalprógv fyri upprunavirðinum uppá skrokknummar, frá einum av framleiðaranum góðkendum umboði ella frá framleiðara, um tað er møguligt.
Akstovan kann í serligum førum gera eina meting av upprunavirðinum.
Harafturat skulu hesi skjøl fyriliggja:


text:
Orð: Fanny Crosby
Týtt: Petur Jacob Sigvardsen
Viðmerking: Týddur í 1978.
1. Jesus, vinur mín tann besti,
– alt mítt lív í lívi er;
lat meg vera hjá tær, Jesus,
Anda tín í hjartað ber!
:/: Halt tú mær tætt at tær! ::/:
Gævi, at mín ferð á foldum
verður saman øll við tær!
2. Ei um heimsins tóma heiður
biði eg, o Harri kær´,
ei um stutta foldar eydnu,
eitt, bert eitt eg ynski mær:
:/: Halt tú mær tætt at tær! :/:
Byrðar tínar vil eg bera,
bert eg fylgjast kann við tær!
3. Leið meg so av tíni náði
gjøgnum deyðans skuggadal!
Lat mær upp títt perluportur
til tín gylta gleðisal!
:/: Halt tú mær tætt at tær! :/:
til eg skal um ævir liva,
á, mín Jesus, bert í tær!


text:
Viðtøkur fyri Búskapar- og løgfrøðingafelag Føroya
Navn og endamál felagsins
§ 1. Navn felagsins er Búskapar- og Løgfrøðingafelag Føroya. Heimstaður felagsins er Tórshavn.
§ 2. Endamál felagsins er:
- At arbeiða fyri, at limir felagsins kunnu fáa og varðveita størv,
- at tryggja limanna ávirkan á síni lønar-, eftirlønar-, setanar- og arbeiðstreytir og onnur fíggjarlig og sosial viðurskifti,
- at styrkja samanhaldið millum limir felagsins,
- at taka sær av áhugamálum limanna á teim fíggjarligu, sosialu og arbeiðsligu økjunum,
- at arbeiða fyri, at limirnir varðveita og útbyggja útbúgving sína,
- at tingast um lønar-, eftirlønar-, setanar- og onnur fíggjarlig viðurskifti hjá limum felagsins, og
- at samstarva við onnur feløg um mál av felags áhuga.
Limaskapur
§ 3. Limaskap fáa fólk, sum hava akademiskt bachelorprógv, kandidatsprógv, licentiatsprógv, Ph.d ella doktaraheiti, sum í minsta lagi telur 180 ECTS-stig, tó í minsta lagi 120 ECTS-stig fyri tey, ið hava HD 2. part, og sum í høvuðsheitum arbeiða á samfelagsvísindaligum grundarlagi. Aðalfundurin tekur avgerð um broytingar í upptøkugrundarlagnum innan fyri karmarnar um endamál felagsins, smbr. § 2.
Stk. 2. Nevndin kann veita fólki limaskap, sum hava akademiskt prógv annað enn tað, nevnt í stk. 1, tá ið teirra støða við atliti at arbeiðsinnhaldi og starvssetanartreytum geva grundir til tess.
Stk. 3. Nevndin kann bert nokta limi upptøku, um so er, at 2/3 av nevndini atkvøða ímóti upptøku av viðkomandi umsøkjara.
Stk. 4. Limaumsøkjari hevur rætt til at fáa noktandi svar um upptøku lagt fyri aðalfund til endaliga støðutakan.
Stk. 5. Limaskapur fæst við persónligari innliman. Persónur er at rokna sum limur í felagnum frá tí degi, felagið hevur móttikið útfylt innlimingarskjal ella frá tí degi, persónurin hevur goldið limagjald fyrstu ferð, í mun til hvør dagur kemur fyrst.
Stk. 6. Stuðul til limir í málum um lønar- og starvsetanarviðurskifti kann ikki verða veittur fyrr enn eftir limaskap í 6 mánaðir og tá bara í málum, sum hava tikið seg upp eftir innlimanina[jd5] . Stuðul verður ikki veittur limi, sum ikki hevur goldið limagjald, sum fallið er til gjaldingar. Heldur nevndin, at serligar umstøður hava gjørt seg galdandi, kann undantak verða gjørt frá hesum.
§ 4. Limagjald felagsins verður ásett av aðalfundinum at galda frá komandi roknskaparársbyrjan. Um ikki aðalfundurin hevur havt limagjald á skrá, er limagjaldið fyri komandi roknskaparár hitt sama sum árið fyri.
§ 5. Heiðurslimir í felagnum kunnu bert verða tilnevndir av aðalfundinum eftir uppskoti frá nevndini. Heiðurslimir gjalda ikki limagjald til felagið.
§ 6. Um so er, at ein limur hevur brotið viðtøkur felagsins ella á illoyalan hátt hevur virkað ímóti stevnu felagsins, skal nevndin taka upp spurningin, hvørt orsøk er at koyra limin úr felagnum. Nevndin biður limin um eitt skrivligt ummæli í málinum, og heldur nevndin tá, at orsøk er til at koyra limin úr, verður hetta lagt fyri aðalfund, sum so tekur støðu til, um limurin skal koyrast úr felagnum av einum av teimum nevndu orsøkunum.
Stk. 2. Nevndin kann uttan aðalfundarsamtykt koyra lim úr felagnum, um limagjaldseftirstøðan er 6 mánaðar limagjald ella meira. Ætlanin um at koyra limin úr felagnum skal fráboðast honum skrivliga saman við einari uppgerð av limagjaldseftirstøðuni, og skal limurin hava 14 daga freist at geva skrivligt ummæli í málinum. Um viðmerkingarnar frá liminum ikki geva nevndini orsøk til at broyta støðu, verður skrivliga boðað liminum frá, at hann er koyrdur úr felagnum.
Stk. 3. Limur, sum hevur limað seg úr felagnum, ella limur, sum er koyrdur úr felagnum, kann ikki gerast limur aftur, fyrr enn hann hevur goldið ta eftirstøðu hann hevði, tá hann varð útlimaður.
Nevndin
§ 7. Felagið er undir leiðslu av eini nevnd við 3-7 limum, sum verða valdir av nýggjum á hvørjum aðalfundi. Samstundis kunnu verða valdir upp til 3 varalimir. Nevndarlimir kunnu afturveljast.
Stk. 2. Nevndin skipar seg á fyrsta fundi eftir aðalfundin og velur við atkvøðugreiðslu millum nevndarlimirnar ein formann, ein skrivara, sum samstundis er næstformaður, og ein kassameistara.
Stk. 3. Nevndin ásetir sjálv arbeiðsskipan sína. Nevndarfundur verður hildin, tá ið formaðurin heldur tað vera neyðugt, ella tá ið tveir nevndarlimir krevja tað. Í fundarinnkallingini skal dagsskrá fráboðast.
Stk. 4. Nevndin er bert viðtøkufør, tá ið helmingurin av limunum, íroknað formannin ella næstformannin, eru møttir á fundi. Nevndin tekur avgerð við vanligum meiriluta. Um so er, at atkvøðurnar standa á jøvnum, hevur formaðurin, ella virkandi formaðurin, avgerandi atkvøðuna.
Sáttmálasamráðingar
§ 8. Áðrenn nevndin tekur upp sáttmálasamráðingar við landsstýrið ella annan arbeiðsgevara um setanar- og lønarviðurskifti limanna skal samráðingaruppleggið leggjast fyri viðkomandi limir á einum limafundi til støðutakan.
Stk. 2. Aðalfundarreglur felagsins verða nýttar samsvarandi í hesum førum
§ 9. Nevndin hevur heimild at undirskriva samráðingarúrslit, sum ikki er avgerandi øðrvísi enn tað á limafundi samtykta samráðingaruppleggið.
Roknskapur og grannskoðan
§ 10. Roknskaparár felagsins er álmanakkaárið. Roknskaparárið, ið byrjaði 1. september 2001 verður longt til 31. des. 2002.
Stk. 2. Roknskapurin verður settur upp sbr. reglunum í løgtingslógini um bókhaldsskyldu og tilhoyrandi kunngerð um minstukrøv til bókhald og roknskap. Nevndin hevur heimild at seta løntan uttanfelagslim at taka sær av roknskaparhaldi felagsins.
Stk. 3. Árligi roknskapurin verður grannskoðaður av einum grannskoðara, sum skal lúka treytirnar fyri at gerast skrásettur grannskoðari, og sum ikki nýtist at vera limur í felagnum. Grannskoðarin verður tilnevndur á ársaðalfundinem.
Stk. 4. Til brúks fyri grannskoðanina kann grannskoðarin krevja nevndina eftir øllum neyðugum upplýsingum og skjølum. Grannskoðanin skal vera endað, og viðmerkingar grannskoðarans til roknskapin skulu vera latnar nevndarformanninum í seinasta lagi 14 dagar fyri aðalfundin.
§ 11. Felagið hevur verkfallsgrunn, sum er ogn felagsins. Neyvari reglur um grunnin verða at áseta við aðalfundarsamtykt.
Aðalfundur
§ 12. Ársaðalfundurin verður hildin í apríl.
Stk. 2. Eykaaðalfundur verður fráboðaður, tá ið nevndin heldur, at tað er neyðugt, og skal vera fráboðaður, tá ið minst 10 limir, samstundis sum teir vísa á dagsskrá, skrivliga krevja tað. Í seinasta føri skal eykaaðalfundur verða hildin ein mánað eftir, at nevndin fekk áheitanina um eykaaðalfund.
§ 13. Tað áliggur nevndini at kalla til aðalfundar og eykaaðalfundar. Nevndin hevur skyldu til at seta uppskot frá limum á skrá.
Stk. 2. Nevndin boðar til fundar skrivliga í teldubrævi ella brævi til hvønn einstakan lim við 8 daga freist.
Stk. 3. Ársaðalfundurin hevur, umframt mál, nevndin setur á skrá, hesa dagsskrá:
1) Val av fundarstjóra og fundarskrivara
2) Frásøgn nevndarinnar frá virki felagsins í farna ári
3) Góðkenning av roknskapi
4) Val av nevnd
5) Val av grannskoðara
6) Ymiskt.
Stk. 4. Í aðalfundarinnkallingini skal vera boðað frá, hvørt nevndarlimir taka við afturvali, og hvørjar nývaldar nevndarlimir, nevndin mælir til. Aðrir nevndarlimir í uppskoti skulu á fundinum boða frá, hvørt teir taka við vali.
§ 14. Á aðalfundinum hevur hvør møttur limur eina atkvøðu. Ikki ber til at atkvøða við fulltrú. Skrivlig atkvøðugreiðsla skal verða, um bert ein av teimum møttu á fundinum krevur tað.
Stk. 2. Atkvøðugreiðsla á aðalfundinum fer fram við vanligari atkvøðugreiðslu og er uppskot samtykt, eru fleiri atkvøður fyri enn ímóti uppskotinum.
Stk. 3. Ikki ber til at taka støðu til mál á aðafundi, um ikki uppskot um hetta stendur á dagsskrá til fundin. Tó ber til at taka støðu til broytingaruppskot til uppskot á dagsskránni.
§ 15. Aðalfundurin er í øllum viðurskiftum felagsins hægsti myndugleiki innan teir karmar, sum viðtøkur felagsins áseta.
Viðtøkubroytingar
§ 16. Viðtøkubroytingar kunnu gerast við vanligum meiriluta á aðalfundi.
§ 17. Felagið kann verða tikið av við vanligari aðal- ella eykaaðalfundarsamtykt, sum skal staðfestast av eykaaðalfundarsamtykt við vanligum meiriluta á eykaaðalfundi, sum verður hildin í seinasta lagi 30 dagar eftir fyrru samtyktina.
Stk. 2. Felagið velur ein likvidator at gera upp ogn og skuld felagsins, sum verður løgd fyri eykaaðalfund. Nettoogn felagsins verður tá latin til endamál sum eykaaðalfundurin ásetur.
Hvør, ið bindur felagið og heftingarviðurskifti
§ 18. Felagið verður bundið við undirskrift formansins saman við einum nevndarlimi ella við 3 nevndarlimum í felag.
Stk. 2. Felagið heftir bert við egnum ognum sínum fyri skyldum felagsins. Felagsins limir hefta ikki persónliga fyri skuld felagsins.
Gildiskomureglur
§ 19. Viðtøkurnar fáa gildi beinanvegin, tær eru samtykt av aðalfundinum.
Stk. 2. Samstundis fara úr gildi viðtøkur fyri Búskapar- og løgfrøðingafelag Føroya frá 13. november 1984, sum seinast broyttar 29. september 1998.
_______
Soleiðis samtyktar á eykaaðalfundi 25. november 1998.
Broyting í § 13, stk. 2, samtykt á aðalfundi 29. oktober 1999.
Broytingar í § 10, stk. 1, § 12, stk. 1, og § 13, stk. 4, 2. pkt. samtyktar á eykaaðalfundi 6. september 2002.
Broyting í § 3, stk. 4, og í § 6 samtykt á aðalfundi 30. apríl 2004.
Nýggj § 3 samtykt á aðalfundi 7. apríl 2006.
Endurskoðaðar viðtøkur samtyktar á aðalfundi 16. apríl 2010.
Broyting í § 6, stk. 2, 1. pkt. samtykt á aðalfundi 11. apríl 2014. (12 mánaðar broytt til: "6 mánaðar")


text:
Innbjóðing til filmskapping
Í sambandi við Vísindavøku 2012 bjóðar Granskingarráðið øllum, sum hava hug, at luttaka í filmskapping. Treytin fyri luttøku er einføld. Talan skal vera um stuttfilm, sum luttakarin sjálvur hevur gjørt, og sum snýr seg um gransking.
Hvat er gransking? Hvussu verður granskað? Hvat verður granskað? Hvussu ímyndar tú tær ein granskara, sum er til arbeiðis í Føroyum?
Hevur tú hug at gera ein film, sum kann lýsa part av hesum og líknandi spurningum innan gransking, so er at finna myndatólið fram.
Hvør filmur skal verða millum 1 og 4 minuttir til longdar og skal kunna nýtast til at marknaðarføra gransking til almenningin.
Allir innkomnir filmar verða lagdir út á YouTube og aðrar miðlar upp til Vísindavøkuna.
Ein dómsnevnd við serfrøðingum innan filmslist, gransking og marknaðarføring verður sett at velja út bestu filmarnar og finna vinnaran.
Fimm teir bestu filmarnir verða vístir á Vísindavøkuni 2012, ið verður í Fabrikkini hjá Östrøm 27. og 28. september. Vinnarin verður kosin á stórum tiltaki fríggjakvøldið 28. september. Høvuðsvinningurin er 5.000 kr. Hini fýra, sum verða vald, fáa smærri vinningar. Granskingarráðið tilskilar sær nýtslurættin til teir fimm útvaldu filmarnar.
Freistin at lata film inn er mánadagin 3. september kl. 12. Filmarnir kunnu latast inn við at senda eina fráboðan til gransking@gransking.fo Vit geva síðani atgongd til eina mappu at leggja filmin í.
Sí meira kunning og neyvari treytir og krøv her


text:
Íslendski Dagur Ragnarsson (2059) vann á danska Henrik Oie Lobersli (2004). Hetta ber við sær, at tað, nú kappingin er hálvrunnin, eru tveir telvarar, sum hava fulla úrtøku. Joar Olund úr Svøríki og Dagur Ragnarsson úr Íslandi. Høgni Egilstoft Nielsen er saman við norska Sigve Holleland á triðja plássi við 2,0 stigum.
Í fjórða umfari hittast teir báðir fremstu – Joar Olund og Dagur Ragnarsson. Høgni Egilstoft Nielsen skal við svarta fólkinum telva ímóti danska Rasmus Thøgersen (2137), sum hevur 1,5 stig.
Umframt Høgna Egilstoft Nielsen er ein annar føroyskur luttakari í hesum bólkinum. Tað er Rúni T. Jacobsen (1724). Í triðja umfari eydnaðist honum at røkka remis ímóti Joni Seppala (1760) úr Finnlandi. Hetta var fyrsta úrtøkan hjá Rúna T. Jacobsen í hesi kappingini.
B bólkurin (1998-1999)
Í næstelsta bólkinum hevur eingin telvari fulla úrtøku eftir trý tey fyrstu umførini. Fremstur er norski Lars Oskar Hauge, sum hevur 2,5 stig. Føroysku luttakararnir – Eli W. Finsson og Bjarki Bertholdsen – eiga framvegis fyrsta stigið til góða. Teir hittast í fjórða umfari.
C bólkurin (2000-2001)
Heldur ikki í hesum bólkinum hevur nakar fulla úrtøku eftir trý tey fyrstu umførini. Á odda eru finski Valo Hallman (2100) og Klemens NG (1854) úr Svøríki. Teir hava báðir 2,5 stig, og teir hittast seinnapartin í fjórða umfari.
Føroysku luttakararnir eru Kaj Olsen, sum hevur 0,5 stig, og Janus Skaale, sum ikki enn hevur vunnið nakað stig. Teir báðir hittast seinnapartin, tá ið fjórða umfar verður á skránni.
D bólkurin (2002-2003)
Einasti luttakarin, sum higartil hevur vunnið fulla úrtøku, er Toivo Keinanen úr Finnlandi. Í triðja umfari vann hann við hvíta fólkinum á Andreas Garberg Tryggestad úr Noregi. Í fjórða umfari verður toppdystur millum Nicolai Kistrup (2079) úr Danmark, sum er næstfremstur, og Toivo Kenanen.
Føroysku luttakararnir í kappingini eru Rógvi Mørkøre og Leif Reinert Fjallheim. Higartil hava teir ikki vunnið úrtøku. Teir hittast í fjórða umfari.
E bólkurin (2003-2004)
Í bólkinum við yngstu luttakarunum er Jonas Bjerre (2216) úr Danmark einsamallur á odda við fullum stigatali. Næstfremstur er norski Afras Mansoor (1599) úr Noregi, sum hevur 2,5 stig. Teir báðir hittast í fjórða umfari.
Føroysku luttakararnir eru Benjamin Reinert Fjallheim og Lütjen Akselsson Apol. Teir hava báðir 1,0 stig. Í triðja umfari vann Benjamin Reinert Fjallheim á Nienke Loes Van Den Brink úr Danmark.
Skrá, støða og úrslit síggjast á faroechess.com


text:
Einki er avgjørt í nakrari deild eftir dystirnar í næstseinasta umfari í landskappingini í talvi í dag. Í báðum fremstu deildunum bíða rættir finaludystir í síðsta umfari um tvær vikur, og í 3. deild er heldur einki avgjørt.
Havnin og Sandavágur
Í 1. deild stendur kappingin enn sum áður millum Havnina og Sandavág. Bæði vunnu sannførandi í dag. Vágamenn vunnu 4-0 á kollfirðingum og FM-manningin hjá Havnar Telvingarfelag vann 3-1 á Klaksvíkar Talvfelag. Tað ber í sær, at munurin tódnaði niður í tvey stig. Fyritreytirnar undan avgerandi toppdystinum millum oddaliðini í síðsta umfari minna nógv um støðuna í fjør. Tá vunnu vágamenn 3-1, men gjørdust kortini eitt hálvt stig ov stuttir.
Havnin vann 3-1 á Klaksvík. Á fyrsta borði vann Ólavur Simonsen á Olaf Berg, men á hinum borðunum vunnu oddafiskarnir. Martin Poulsen, Sjúrður Thorsteinsson og Carl Eli Samuelsen vunnu á Rana Nolsøe, Willa Olsen og Janus Skaale.
Sandavágsmenn gjørdu bart í Kollafirði. Rógvi Egilstoft Nielsen, Høgni Egilstoft Nielsen, Silas Eyðsteinsson og Torkil Nielsen vunnu allir. Mótstøðumenninir vóru Hans Kristian Simonsen, Kári Petersen, Hanus Joensen og Eivind Jacobsen.
Í triðja dystinum eydnaðist Gøtu Talvfelag at fáa fyrsta javnleikin í fremstu deildini.
Úrslitini í 1. deild í 9. umfari:
Havnin – Klaksvík 3-1
Kollafjørður – Sandavágur 0-4
Havnin 2 – Gøta 2-2
Støðan
Havnin 29½
Sandavágur 27½
Klaksvík 20
Havnin 2 15½
Kollafjørður 9½
Gøta 6½
Eins og í fjør eru havnarmenn og sandavágsmenn klárt á odda í 1. deild. Og tað ber ikki beinari á, enn at oddaliðini møtast í seinasta umfari leygardagin 17. mars í einari rættari FM-finalu. Havnarmenn eru stóran skutin frammanfyri, men við einum rimmar endaspurti – sum í fjør – kunnu vágamenn fáa oddaliðið aftur.
Stríðast um uppflyting
Klaksvíkar Talvfelag og Sandavágs Talvfelag eru í hørðum stríði í 2. deild um dupulta umboðan í fremstu deildini. Sum er hava bæði feløgini lið í 1. deild, men annað felagið fær eitt lið aftrat upp í fremstu deildina næsta kappingarár.
Støðan í 2. deild fyri seinasta umfar er henda:
Klaksvík 23
Sandavágur 22½
Vestmanna 20½
Havnin A 17
Havnin B 14
Runavík 11
Í seinasta umfari bresta oddaliðini Klaksvík og Sandavágur saman. Vestmenningar fáa ikki bæði fremru liðini aftur, og flyta tí ikki upp. Runavíkar Talvfelag stendur til at flyta úr aftur deildini, men ein lítil vón er tó um, at teir kunnu bjarga sær.
Veteranar spøkja
Í 3. deild stendur Talvfelagið Streymur til at flyta upp í 2. deild. Sundalagsmenn, sum hava vakt felagið aftur úr dvala, hava beina kós upp gjøgnum røðirnar við at kalla somu manning, sum vann FM-heitið í 1986. Bara Hanus Brekká manglar. Hinir eru tørnaðir til aftur: Finnbjørn Zachariassen, Martin Brekká og Gunnar Joensen.
Harðastu kappingarneytarnir eru toftamenn, men teir standa til at gerast ov stuttir. Á toftaliðnum finnur tú nøvn sum Jens Chr. Hansen og Helgi Joensen, sum í síni tíð vóru í fremstu røð.
Tíggju lið eru í 3. deild. Í oddanum er støðan henda: 1. Streymur 25 2. Toftir 23 3. Sandavágur 15½.
Einki er sostatt avgjørt í landskappingini í talvi í nakrari deild fyri seinasta umfar, sum verður annan leygardag. Tá telva øll liðini í Finsen – gomlu kommunuskúlaauluni – í Havn. Fyrstu leikirnir verða fluttir longu klokkan tíggju á morgni.


text:
Nú er páskaferia og hetta er tíðin, har vit ofta hava góðar løtur rundan um familjuborðini. Aftur hesu páskini eri eg burturstødd, men eg fekk hátíðarhildið páskini, eitt sindur áðrenn eg fór, hóast eg í núverandi løtu eri stødd í París.
Henda lekkra ostakøkan er perfekt til dessert, aftaná ein góðan páskadøgurða. Hon er ikki bara vøkur, men eisini frísklig og søt. Ein fer ongantíð skeivur við einari ostakøku.
Ostakøkan tekur eina løtu at gera, tí hon skal standa í køliskápinum, nakrar tímar áðrenn hon kann njótast. Men hvat tá? Hetta kann verða ein hugnalig bakiverkætlan saman við børnunum um morgunin. Tey fara heilt sikkurt at elska at verða við til at gera reiðrið, og leggja smáu minieggini í køkuna. Tað skal nemliga verða hugnaligt at stákast í køkinum. Hevur tú ikki børn at rokast saman við tær, tendra so ein góðan playlista á spotify. Eg kann heilt sikkurt viðmæla ein, sum eg plagi at lurta eftir, sum eitur “kaffepause”. Róligur, hugnalgur og jaligur tónleikur, sum bara kann fáa teg í gott lag.
Køkan sær kanska øgiliga søt út, men avtíð at skalið av appilsin eisini er í køkuni, so er hon faktiskt yvirraskandi frísklig.
Eg haldi at vit fara beint til verka.
Tilfar
140 g smør
300 g digestive keks
600 g rómaost
100 g flormelis
3 ørk husblas
3 dl róma
skalið av 3 appilsinum
100 g miniegg
200 g sjokulátu
Arbeiðsháttur
Knúsa digestive keksirnar og rør tær saman við smeltaða smørinum. Legg bakipappír á botnin á springforminum (uml. 23 cm form), og legg keksablandið niður í. Trýst tað væl niður og stilla tað í køliskápið, ímeðan tú gert fylluna.
Píska rómaostin og flormelis væl saman. Í einum øðrum bolla, skulu 2 dl av rómanum pískast. Nu til husblas. Tú kanst antin gera tað við heitum vatnbað, har husblas smeltar (hetta er tann trygga loysnin). Tú kanst eisini koyra husblas i eina skál vid køldum vatni, lata tað liggja i nakrar minuttir, vinda vatnið úr, og síðani røra tad skjott saman vid einum parti av pískaða rómanum. Tað er umráðandi at píska skjótt, so ongir klumpar verða.
(um tú kennir teg ótrygga við husblas, so kann køkan saktans gerast uttan. Husblas gevur henni tó ein stívari konsistens.)
Blanda síðani alt saman í einum bolla og koyr rivnað skalið av appelsinunum í. Koyr nú helvtina av rómaostblandinum oman yvir keksabotnin og stroy miniegg omanyvir. Síðani skal restin av rómaostblandinum omanyvir. Lat køkuna standa í køliskápinum í fýra tímar.
Til sjokulátalokið hitar tú tann síðsta, 1 dl av róma, skerur sjokulátuna í bitar, og stroyur heita róman omanyvir sjokulátuna og rørir. Tá hetta er blivið til ein samlaðan konsistens, skal sjokulátan stroyast omanyvir køkuna.
Nú skal køkan aftur setast á køl, til sjokuláta lokið er blivið stívt.
Sjokulátareiðrið
100 g sjokulátu
eitt sindur av nudlum.
Kóka nudlurnar, so tær gerast bleytar. Blanda tær síðani við smeltaðu sjokulátuni. Vend einum te koppi á høvdið, legg ein kliptan plastikposa omanyvir og forma reiðrið omaná plastikkið. Stilla tað síðani í frystiboksina, soleiðis at tað gerst stívt.
Tá køkan er klár at borðreiða, tekur tú reiðrið úr frystiboksini og stillar tað mitt omaná køkuna. Fyll tað við miniegg ella øðrum páskaprýði. Enda við at stroya eitt sindur av appilsin skali oman yvir køkuna.
Vælgagnist! Vónandi dámdu tit hana eins væl og vit.
Gleðilig páskir!
M&K


text:
Nógv tey flestu dýrini royna at krógva seg og fella saman við umhvørvinum, har tey liva. Tey hava litir og mynstur, sum líkjast umhvørvinum. Hetta verður nevnt hyljing.
Eitrandi dýr hava harafturímóti bjartar litir, sum ávara og vísa, at tey ikki kunnu etast.
Eisini rovdýr, mugu duga at hylja seg, tí annars kunnu tey ikki sníkja seg inn á fongin.
Verjuleysu firvaldarnir
Ormverur og vaksnir firvaldar eru so at siga verjuleys dýr.
Í Føroyum krógva flestu firvaldar seg fyri fíggindum við at sita pinnastillir í einum staði, har liturin á firvaldinum rennur saman við litinum á tí, hann situr á, til dømis einum træbuli, einum steini ella bløðum á eini plantu.
Klettaspannari er ikki lættur at fáa eyga á, tá ið hann situr á steini. Hann er størsti spannarin í Føroyum og er vanligur á ávísum plássum í landinum. Klettaspannari er náttfirvaldur, men sæst ofta flúgva um dagin. Ormveran livir mest í heiðalyngi.
Snildar ormverur
Firvaldar og ormverur kunnu ikki stinga ella bíta eins og býflugur og vespur, men nógvar ormverur brúka eitur á annan hátt at styggja fíggindan.
Nakrar náttfirvaldaormverur hava eitrandi hár, og aðrar smakka ella lukta illa. Vanliga hava hesar ormverur bjartar litir, sum ávara fíggindan um at halda seg burtur.
Summar ormverur, sum ikki eru eitrandi, duga so væl at líkjast eitrandi sløgum, at fíggindar als ikki tora at nerta tær.
Í Føroyum eru tó flestu ormverur grønar eins og gras og bløð og líkjast soleiðis umhvørvinum, sum tær vaksa upp í.
Fjarðar hylja
Fjaðrar hjá fugli verma og verja fuglin og gera, at hann kann flúgva. Tær prýða eisini fuglin og gera hann sermerktan.
Men fjaðrarnar kunnu eisini hylja fuglin og fjala hann fyri fíggindum!
Eitt dømi er grátítlingur, sum hevur grá-grønar fjaðrar. Hann sæst ikki væl, tá ið hann situr millum steinar og gras, tí fjaðurbúnin á honum líkist nógv lendinum.
Heiðafuglur hevur reiður í haganum. Fjaðurbúnin hjá nógvum heiðafugli líkist lendinum nógv, og tað er hent, tá ið fuglurin reiðrast og skal verja egg og ungar.
Summir hagafuglar hava ein vetrabúna og summarbúna.
Um veturin er grágrælingur dimmur um bakið og ljósur um búkin. Men í bútíðini, tá ið hann reiðrast í haganum, verður hann ljósari og flekkutur um bakið. Liturin og mynstrið hylur hann og verjir hann betur móti fíggindum.
Tá ið bútíðin ikki er, dámar grágrælingi best at vera saman í stórum flokkum niðri í fjøruni.
Tjaldur er rættiliga eyðkent við sínum bjørtu litum. Men hóast vaksni fuglurin er so eyðkendur, er øðrvísi við eggum og ungum.
Tjaldur ger sær reiður í eyr, sand ella turra mold. Tjaldur verpur millum 2 og 4 morlittegg við dimmum blettum. Ungarnir eru gráir og síggjast tí ikki væl millum steinar og eyr.
Havsins kameleónur
Tunga kann broyta lit og mynstur eftir fáum sekundum. Hon dugir væl at laga seg eftir umhvørvinum og kann tí vera rættiliga ring at fáa eyga á.
Sært tú hana á myndini niðanfyri?
Eisini aðrir fiskar, sum vit kenna væl, duga at skifta lit.
Fer toskur t.d. inn í taran, verður hann reyður (reyðfiskur) og er soleiðis betur vardur fyri fíggindum.
Tað er litevni í litkyknunum í skræðuni, sum tekur seg saman ella breiðist út.
Litkyknurnar í skræðuni hava antin svart, reytt, gult ella blátt evni í sær. Tekur t.d. svarta litevnið
seg saman í teimum svørtu litkyknunum, verður fiskurin ljósur.


text:
2. oktober 1978Nr. 58
Løgtingslóg um skúlafyrisiting, sum seinast broytt við løgtingslóg nr. 46 frá 26. mars 2002
Kapittul 1.
Tann hægra fyrisitingin.
Kapittul 2.
Fólkaskúlin.
§ 8. 3) (Strikað).
§ 9. 3) (Strikað).
§ 12. 3) (Strikað).
§ 13. 3) (Strikað).
§ 15. 3) (Strikað).
§ 16. 3) (Strikað).
Kapittul 3.
Frítíðarundirvísingin.
§§ 17-20. 1) (Strikað).
Kapittul 4.
Aðrir almennir skúlar.
§ 21. Leiðarin av einum almennum skúla, sum ikki kemur undir kapittul 2 og 3, hevur ta dagligu umsitingina og undirvísingarligu ábyrgdina av skúlanum.
2. stk. Hann hevur ábyrgdina av, at undirvísing skúlans samsvarar við galdandi reglur.
3. stk. Hann hevur ábyrgdina av, at galdandi játtanir fyri skúlan verða hildnar.
§ 22. 1) Leiðarin ger árliga í samráð við lærararáðið fíggjarætlan fyri skúlan. Fíggjarætlanin verður send landsstýrismanninum.
2. stk. Hann ger árliga í samráð við lærararáðið undirvísingarætlan fyri skúlan og broytingar í hesari. Landsskúlaráðið skal góðkenna undirvísingarætlanir og broytingar í hesum.
3. stk. Hann tekur í samráð við lærararáðið lut í byggimálum viðvíkjandi skúlanum eftir nærri av landsstýrinum ásettum reglum.
4. stk. Hann kann, møguliga aftaná samráð við lærararáðið, taka ein og hvønn spurning av týdningi fyri skúlan til viðgerðar og leggja hann fyri skúlafyrisitingina.
Kapittul 5.5)
Sjálveigandi stovnar.
§ 24. 5) (Strikað).
§ 26. 5) (Strikað).
Kapittul 6.
Privatir skúlar.
Kapittul 7.
Starvsfelagaráð.
§ 28. 1) 5) 7) Á hvørjum almennum skúla við meira enn tveimum lærarum í føstum starvi, verður skipað eitt lærararáð, hvørs limir eru leiðarin og lærararnir í føstum starvi, tímalærarar og faklærarar og fólk, ið starvast við umsiting og ráðgevingarvirksemi við skúlan ella stovnin, um so er, at tey hava fastar undirvísingartímar har. Landsskúlaráðið kann fyriseta reglur um, í hvønn mun persónar, ið annars røkja undirvísing ella aðra undirvísingarligar arbeiðsuppgávur á einum skúla ella stovni, eru limir í ella luttaka í lærararáðnum, eins og tað kann fyriseta, at onnur kunnu taka lut í lærararáðnum.
2. stk. Á einum skúla ella stovni við bert einum ella tveimum lærarum í føstum starvi kemur hvør av hesum í lærararáðsins stað.
3. stk. (Strikað).
4. stk. 1) (Strikað).
5. stk. (Strikað).
§ 29. 7) (Strikað).
2. stk. (Strikað).
3. stk. (Strikað).
4. stk. 1) (Strikað).
5. stk. 1) (Strikað).
6. stk. 1) (Strikað).
§ 30. 1) 5) Lærararáðið við aðrar almennar skúlar kann gjøgnum leiðara skúlans ella stovnsins geva ummæli og koma við uppskoti til landsstýrismannin um allar spurningar, ið viðvíkja avvarðandi skúla. Tað gevur ummæli í øllum málum, ið leiðarin, tann serliga nevndin fyri stovninum ella landsstýrismaðurin leggur fyri tað.
2. stk. 1) Landsstýrismaðurin kann áseta nærri reglur um virksemi lærararáðsins.
3. stk. Útreiðslurnar av virksemi lærararáðsins verða goldnar av skúlans ella stovnsins fíggjarætlan.
§ 31. 1) 5) Um so er, at tað á einum almennum skúla verður stovnað næmingaráð, hava umboð fyri hetta høvi til at taka lut í skúlans ella stovnsins virksemi og leiðslu eftir nærri av landsstýrismanninum ásettum reglum.
2. stk. Útreiðslurnar av virksemi næmingaráðsins verða goldnar yvir skúlans ella stovnsins fíggjarætlan.
Kapittul 8.
Aðrar reglur.
§ 34. 1) (Strikað).
§ 35. 7) (Strikað).
§ 36. 1) Um so er at eitt bygdaráð/býráð ikki uppfyllir sínar skyldur sambært skúlalóggávuna av fíggjarligum slagi, kann landsstýrið eftir áheitan frá landsskúlaráðnum lata avvarðandi tiltøk gera fyri kommununnar rokning.
Kapittul 9.
Fremjingar- og fyribilsreglur.
1) Broytt við lóg nr. 55 frá 20. mai 1996. § 2 í hesi løgtingslóg er soljóðandi:
,,Henda lóg fær gildi 29. juli 1996, og samstundis verður allur danski teksturin í lógini strikaður.“
2) Broytt við løgtingslóg nr. 95 frá 13. juni 1995. § 2, stk. 1, í hesi løgtingslóg er soljóðandi:
,,Henda lóg fær gildi frá ólavsøkudegi 1995.“
3) Broytt við løgtingslóg nr. 125 frá 20. juni 1997. § 67, stk. 7 er soljóðandi: Ásetingarnar í §§ 46-56 fáa tó gildi 1. januar 2001. Samstundis fara úr gildi §§ 7-16 í løgtingslóg nr. 58 frá 2. oktober 1978 um skúlafyrisiting, sum seinast broytt við ll. nr. 55 frá 20. mai 1996.
4) Broytt við løgtingslóg nr. 164 frá 22. desember 1995.
5) Broytt við løgtingslóg nr. 106 frá 29. desember 1998. § 21, stk. 4, er soljóðandi: ”Í løgtingslóg nr. 58 frá 2. oktober 1989 um skúlafyrisiitng við seinni broytingum verða gjørdar hesar broyting: 1) Kapittul 5 verður strikaður. 2) Í § 28, stk. 1, verða orðini ”ella sjálveigandi undirvísingarstovnar” strikað. 3) Í § 30, stk. 1, verða orðini ”og við sjálveigandi undirvísingarstovnar” strikað. 4) Í § 31, stk. 1, verða orðini ”ella sjálveigandi undirvísingarstovni” strikað.
6) Broytt við løgtingslóg nr. 46 frá 26. mars 2002, sum kemur í gildi 1. august 2002
7) Broytt við løgtingslóg nr. 50 frá 3. apríl 2001. § 2 í hesi løgtingslóg er soljóðandi: ”Henda løgtingslóg kemur í gildi 1. august 2001.”


text:
Summar Festivalurin
Føroya Tele og Summar Festivalurin hava verið dus, líka síðani tiltakið fór av palli í 2004. Grundætlanin við hesum samstarvi er, at Føroya Tele vil vera við at menna tiltøk innan tónleik, tøkni, undirhald og ungdómsmentan.
Vit síggja týdningin í, at Summar Festivalurin roynir at byggja brýr millum ættarliðini, sum árliga kunnu hittast í Klaksvík á einum rimmar festivali, har tónleikur og góðar upplivingar verða sett í hásæti.
Í 2016 og 2017 hava vit m.a. verið á staðnum við eini sokallari løðistøð, sum gevur festivalgestum møguleikan at uppløða sínar fartelefonir, tá tað mangan er langt til eina stikkkontakt.
EITT LØÐI STAÐ Á SUMMAR FESTIVALINUM 📱🔋 🎶 Summar Festivalurin stendur fyri durum, og vit løða upp til eitt brak av einum…
Posted by Føroya Tele on Tuesday, August 8, 2017